Pirkimo paraiškos

3 priedas



**PASLAUGŲ VIEŠOJO PIRKIMO**–**PARDAVIMO SUTARTIES**

**BENDROSIOS SĄLYGOS**

1. SUTARTIES SĄVOKOS IR SUTARTIES AIŠKINIMAS

1.1. Sutartyje vartojamos sąvokos:

1.1.1. **Bendra sutarties vertė** – tai sutarties vertė, įskaitant visus privalomus mokesčius, paslaugų teikimo termino pratęsimus ar galimybę pirkti papildomai (pasirinkimo galimybės), išskyrus Lietuvos Respublikos viešųjų pirkimų įstatymo (toliau – VPĮ) 89 str. nurodytus keitimus.

1.1.2. **Bendrosios sutarties sąlygos** – ši Sutarties dalis, kurioje aptariamos bendrosios paslaugų sutarties vykdymo sąlygos.

1.1.3. **Paslaugos** – paslaugos, apibrėžtos Specialiosiose sutarties sąlygose, Techninėje specifikacijoje ir kituose Sutarties prieduose, prekės, kai jos perkamos kartu su paslaugomis, ir kitos paslaugos, kurias Tiekėjas įsipareigoja teikti Užsakovui pagal šią Sutartį, ir galiojančių teisės aktų reikalavimus.

1.1.4. **Pasiūlymas** – vykdant viešojo pirkimo procedūras Tiekėjo pateiktų dokumentų ir duomenų visuma Paslaugoms teikti pagal viešojo pirkimo dokumentuose nustatytas sąlygas.

1.1.5. **Paslaugų perdavimo-priėmimo aktas** – Šalių patvirtintas Sutarties vykdymo dokumentas, kuris patvirtina Paslaugų ar jų dalies atlikimo bei perdavimo Užsakovui faktą bei, kad suteiktos Paslaugos atitinka nustatytus reikalavimus. Jeigu Paslaugų perdavimo–priėmimo akto, kaip atskiro dokumento, reikalauti neprivaloma, Šalys susitaria, ir tai aiškiai nurodo Specialiosiose sutarties sąlygose, Paslaugų perdavimo–priėmimo aktu laikoma Sąskaita. Tais atvejais, kai išrašoma Sąskaita ir Paslaugų perdavimo–priėmimo aktas nepasirašomas, Sutarties nuostatos dėl Paslaugų perdavimo–priėmimo akto išrašymo taikomos ir Sąskaitos išrašymui.

1.1.6. **Pirkimo dokumentai** – šiai Sutarčiai sudaryti vykdytos viešojo pirkimo procedūros metu pateiktų arba nurodytų dokumentų visuma, įskaitant jų paaiškinimus (patikslinimus), kuriais vadovaujantis Tiekėjas pateikė Pasiūlymą.

1.1.7. **Pradinės sutarties vertė** – yra lėšų suma, nurodyta Specialiosiose sutarties sąlygose ir apskaičiuota pagal Kainodaros taisyklių nustatymo metodiką, patvirtintą Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 „Dėl kainodaros nustatymo metodikos patvirtinimo“.

1.1.8. **Sąskaita** – Tiekėjo išrašoma ir Užsakovui apmokėjimui pateikiama PVM sąskaita faktūra ar kita sąskaita faktūra / mokėjimo dokumentas (jeigu Tiekėjas nėra PVM mokėtojas), už Tiekėjo tinkamai, kokybiškai ir laiku suteiktas ir Tiekėjo perduotas bei Užsakovo priimtas Paslaugas, ar bet kurias jų dalis, jei tokios dalys nustatomos Sutartyje.

1.1.9. **Specialiosios sutarties sąlygos** – Sutarties dalis, kurioje aptariamos individualios paslaugų sutarties vykdymo sąlygos, apibūdinančios konkretaus pirkimo objekto įsigijimą: Sutarties objektas, Paslaugų apimtis ir kaina ir/ ar įkainiai ar kiti kainodaros būdai, Paslaugų suteikimo terminai bei kitos Sutarties vykdymo sąlygos bei kiti konkretūs duomenys (tokie kaip Šalys ir pan.), išvardyti priedai, taip pat nurodyti Bendrųjų sutarties sąlygų pakeitimai ir papildymai (jeigu tokie padaryti).

1.1.10. **Susitarimas** – tai dokumentas, kurį Šalys sudaro keisdamos Sutarties sąlygas VPĮ leidžiama apimtimi.

1.1.11. **Sutarties** **įkainis** – Paslaugos mato vieneto kaina.

1.1.12. **Sutarties kaina** – už Sutartyje nurodytas Paslaugas pagal Sutartį Tiekėjo gaunama ekonominė nauda. Į Sutarties kainą įskaičiuojami visi mokesčiai ir visos kitos Tiekėjo patiriamos su Sutarties vykdymu susijusiosišlaidos. Sąvoka „Sutarties kaina“ Bendrosiose sutarties sąlygose apima ir reiškia visus kainodaros būdus: fiksuotos kainos, fiksuoto įkainio, kintamo įkainio, sutarties vykdymo išlaidų atlyginimo, mišrios kainodaros.

1.1.13. **Sutartis** – tarp Užsakovo ir Tiekėjo sudaryta atlygintinų paslaugų sutartis, kurią sudaro Bendrosios sutarties sąlygos ir Specialiosios sutarties sąlygos įskaitant Specialiųjų sutarties sąlygų priedus ir Susitarimus.

1.1.14. **Šalis** – Užsakovas arba Tiekėjas, kiekvienas atskirai, priklausomai nuo konteksto.

1.1.15. **Šalys** – Užsakovas ir Tiekėjas kartu.

1.1.16. **Techninė specifikacija** – dokumentas, kuriame nustatyti reikalavimai Paslaugoms.

1.1.17. **Tiekėjas** – Sutarties Šalis – ūkio subjektas, kuris teikia Specialiosiose sutarties sąlygose nurodytas Paslaugas Užsakovui.

1.1.18. **Užsakovas** – Sutarties Šalis, perkanti Specialiosiose sutarties sąlygose nurodytas Paslaugas iš Tiekėjo.

1.1.19. **VPĮ** – Lietuvos Respublikos viešųjų pirkimų įstatymas.

1.2. Kitos Sutartyje vartojamos sąvokos atitinka VPĮ, Lietuvos Respublikos civiliniame kodekse (toliau – Civilinis kodeksas) ir juos įgyvendinančiuose teisės aktuose nustatytas sąvokas, išskyrus atvejus, kai Sutartyje apibrėžta kitaip.

1. **Sutarties STRUKTŪRA ir aiškinimas**

2.1. šią Sutartį sudaro Bendrosios sutarties sąlygos ir Specialiosios sutarties sąlygos. Jei Bendrosios sutarties sąlygos ir (ar) Specialiosios sutarties sąlygos prieštarauja VPĮ ir kitų teisės aktų reikalavimams, taikomos VPĮ ir kitų teisės aktų nuostatos.

2.2. Esant prieštaravimų ar neatitikimų tarp Bendrųjų sutarties sąlygų ir Specialiųjų sutarties sąlygų - taikomos Specialiosios sutarties sąlygų nuostatos. Esant neatitikimams ar prieštaravimams tarp Specialiųjų sutarties sąlygų priedų, pirmenybė teikiama pirmam pagal eiliškumą nurodytam Specialiųjų sutarties sąlygų priedui.

2.3. Specialiosiose sutarties sąlygose nurodomos Bendrąsias sutarties sąlygas patikslinančios, papildančios, konkretinančios sąlygos.

2.4. Dokumentai, kurie apima „Sutarties“ sąvoką ir kurie ginčo atveju, taikomi tokia prioriteto tvarka:

* + 1. Techninė specifikacija;
    2. Specialiosios sutarties sąlygos;
    3. Bendrosios sutarties sąlygos;
    4. Pirkimo dokumentai (išskyrus Techninę specifikaciją);
    5. Pasiūlymas ir jo paaiškinimai.
    6. Sutarties priedai (išskyrus Pasiūlymą);

2.5. Tuo atveju, kai Šalių Susitarimu yra keičiama Sutarties sąlyga, naujai sutartoji Sutarties sąlyga turi viršenybę pakeistosios Sutarties sąlygos arba kitų to priedo sąlygų atžvilgiu. Tuo atveju, jeigu Šalys susitaria dėl Sutarties sąlygų ar priedo papildymo nauja sąlyga, neatitikimo ar neaiškumo atveju tokia Sutarties sąlyga turi viršenybę kitų Sutarties sąlygų atžvilgiu.

2.6. Sutartyje, kur reikalauja kontekstas, žodžiai pateikti vienaskaita, gali turėti daugiskaitos prasmę, ir atvirkščiai.

2.7. Kai tam tikra reikšmė yra skirtinga tarp nurodytų skaičiais ir žodžiais, vadovaujamasi žodine reikšme. Jei mokėjimo valiutos pavadinimo trumpinys neatitinka mokėjimo valiutos pilno pavadinimo žodžiais, teisingu laikomas valiutos pilnas pavadinimas žodžiais.

2.8. Sutarties trukmė ir kiti terminai yra skaičiuojami kalendorinėmis dienomis, jei atskiruose Sutarties punktuose nenurodyta kitaip.

2.9. Jei pateikiamos nuorodos į teisės aktus, turi būti taikomos aktualios teisės aktų redakcijos, jeigu nenurodyta kitaip.

**3. ŠALIŲ PAREIŠKIMAI IR PATVIRTINIMAI**

3.1. Šalys Sutarties sudarymo dieną viena kitai pareiškia ir patvirtina, kad:

3.1.1. Sutarties pasirašymas ir vykdymas nepažeidžia jokių susitarimų su kreditoriais ir neprieštarauja jokiems Šaliai taikomiems teisės aktams, yra teisėtai priimti ir galioja visi būtini sprendimai, gauti leidimai bei sutikimai, taip pat teisėtai atlikti ir galioja kiti teisiniai veiksmai, reikalingi Sutarties sudarymui, galiojimui ir vykdymui;

3.1.2. Šalys yra mokios, jų veikla nėra apribota, joms neiškelta arba nėra numatoma iškelti bylos dėl restruktūrizavimo ar likvidavimo, jos nėra sustabdę ar apriboję savo veiklos, joms nėra iškelta bankroto byla;

3.1.3. Šalies atstovai, pasirašę šią Sutartį, yra tinkamai įgalioti ją pasirašyti bei Šalių ir (ar) jų atstovų asmens duomenys, būtini tinkamam Sutarties sudarymui ir vykdymui, nelaikomi konfidencialia informacija; Šalies atstovas, sudarydamas ir pasirašydamas Sutartį, nepažeidžia Šalies įstatų, nuostatų ir kitų vidaus dokumentų, Šalies valdymo ir kitų organų ir (ar) kreditorių teisių ir teisėtų interesų, sudarydamas Sutartį jis Šalies ir Šalies organų narių, kreditorių atžvilgiu veikia sąžiningai ir protingai;

3.1.4. Sutarties Šalims Sutarties sąlygos yra aiškios ir vykdytinos.

3.2. Tiekėjas papildomai patvirtina, kad:

3.2.1. pilnai susipažino su visa informacija, susijusia su Sutarties dalyku ir reikalinga Sutarties pagrindu prisiimamiems įsipareigojimams įvykdyti bei Paslaugoms suteikti, ir ši informacija yra visiškai ir pilnai pakankama tam, kad Tiekėjas galėtų užtikrinti tinkamą ir visišką visų Sutartimi prisiimamų įsipareigojimų vykdymą ir jų kokybę;

3.2.2. Tiekėjas, subtiekėjai, jungtinės veiklos partneriai ir specialistai turi galiojančius ir teisėtus visus įstatymuose bei kituose teisės aktuose numatytus leidimus, licencijas, atestatus, teisės pripažinimo dokumentus, profesinės civilinės atsakomybės draudimą (jei privaloma pagal teisės aktus), reikalingus vykdant Sutartį, organizacines ir technines priemones, taip pat visą kitą reikiamą kvalifikaciją ir kompetenciją reikalingą Sutartyje nurodytiems įsipareigojimams vykdyti;

3.2.3. į viešojo pirkimo metu pateikto Pasiūlymo kainą įskaičiavo visas išlaidas, būtinas Paslaugų pagal šią Sutartį teikimui bei prisiima riziką dėl to, kad ne nuo Užsakovo priklausančių aplinkybių gali padidėti su Sutarties vykdymu susijusios Tiekėjo išlaidos ir (arba) Tiekėjui Sutarties vykdymas taps sudėtingesnis;

3.2.4. įsipareigoja susipažinti su visais Užsakovo pateiktais vidaus teisės aktais, reikšmingais tinkamam Tiekėjo įsipareigojimų pagal Sutartį vykdymui, ir įsipareigoja tinkamai juos vykdyti.

3.3. Jei paaiškėja, kad šioje Sutartyje nurodyti Šalių patvirtinimai ir/ar pareiškimai yra melagingi ir/ar klaidingi, tai Šalis privalo atlyginti kitai Šaliai dėl tokių melagingų ir/ar klaidingų patvirtinimų ir/ar pareiškimų patirtus nuostolius.

**4. SUTARTIES ŠALYS IR DALYKAS**

* 1. Šią Sutartį sudaro Specialiosiose sutarties sąlygose nurodytos Sutarties Šalys: Užsakovas ir Tiekėjas.
  2. Šios Sutarties dalykas yra Paslaugos, kurias Tiekėjas įsipareigoja teikti Užsakovui pagal šią Sutartį, ir galiojančių teisės aktų reikalavimus.
  3. Sutartimi Tiekėjas įsipareigoja Sutartyje nustatytomis sąlygomis ir tvarka, savo rizika, priemonėmis ir medžiagomis suteikti Užsakovui Paslaugas bei perduoti šių Paslaugų rezultatą Užsakovui, o Užsakovas įsipareigoja priimti tinkamai suteiktas Paslaugas, pasirašydamas Paslaugų perdavimo–priėmimo aktą, ir sumokėti už jas Sutartyje nustatytą kainą Sutartyje nustatytomis sąlygomis ir tvarka.
  4. Paslaugos turi būti suteiktos per Specialiose sutarties sąlygose nustatytą terminą.

***Sutarties punktas taikomas, jeigu papildomų paslaugų įsigijimo galimybė pasirinkta*** ***Specialiosiose sutarties sąlygose (4.5 p.):***

* 1. Užsakovas numato galimybę įsigyti Tiekėjo Pasiūlyme arba Techninėje specifikacijojenenurodytų tačiau su viešojo pirkimo objektu susijusių paslaugų (toliau – Nenumatytos paslaugos). Tokio pobūdžio sąraše nenurodytų, tačiau su viešojo pirkimo objektu susijusių paslaugų, Užsakovas gali įsigyti neviršijant 10 (dešimt) proc. Pradinės sutarties vertės (jos nedidinant).

**5. ŠALIŲ TEISĖS IR PAREIGOS**

5.1. **Užsakovas įsipareigoja:**

5.1.1. vertinti Tiekėjo suteiktų Paslaugų kokybę, priimti Sutartyje nustatytais terminais ir tvarka Tiekėjo suteiktas Paslaugas, atitinkančias Techninės specifikacijos nustatytus reikalavimus;

5.1.2. per Sutartyje nurodytą terminą, bet ne vėliau kaip iki Paslaugų priėmimo–perdavimo akto pasirašymo, patikrinti suteiktas Paslaugas bei įforminti patikrinimo rezultatus Sutartyje nustatyta tvarka;

5.1.3. sumokėti Tiekėjui už priimtas Paslaugas Sutartyje nustatytą kainą Sutartyje nustatytomis sąlygomis ir tvarka;

5.1.4. bendradarbiauti su Tiekėju: suteikti Tiekėjui Tiekėjo pagrįstai prašomą, Užsakovo turimą informaciją ir (ar) dokumentus, būtinus Sutarčiai tinkamai ir laiku įvykdyti; laiku informuoti Tiekėją apie įvykius, susijusius su Užsakovo veikla, jos pokyčiais, esminiais įvykiais ir pan., jeigu minėti įvykiai įtakoja Paslaugas, jų apimtį ir (ar) atlikimo terminus.

5.2. Užsakovas įsipareigoja tinkamai vykdyti kitus įsipareigojimus, numatytus Sutartyje ir Lietuvos Respublikoje galiojančiuose teisės aktuose.

5.3. **Užsakovas turi teisę:**

5.3.1. reikalauti, kad Tiekėjas tinkamai ir laiku vykdytų įsipareigojimus, nurodytus Sutartyje bei Lietuvos Respublikoje galiojančiuose teisės aktuose;

5.3.2. tikrinti Paslaugų teikimo procesą tiek, kiek tai susiję su teikiamų Paslaugų kokybe, pareikšti Tiekėjui pastabas ir pasiūlymus dėl Paslaugų teikimo. Užsakovo pastebėti trūkumai fiksuojami raštu (įskaitant el. paštą) ir turi būti Tiekėjo sąskaita ištaisyti per Užsakovo nurodytą terminą;

5.3.3. atsisakyti priimti netinkamas Paslaugas, t. y. kurios teikiamos nesilaikant Sutartyje nustatytos tvarkos ir terminų, neapmokėti Sąskaitų, jeigu Tiekėjas jas pateikia ne šioje Sutartyje numatytomis priemonėmis;

5.3.4. Užsakovas turi teisę sumas, gautinas iš Tiekėjo, išskaityti iš mokėjimų Tiekėjui pagal Sutartį (vienašališkai daryti įskaitymus), prieš tai raštu informavęs Tiekėją. Dėl šios priežasties Tiekėjas neturi teisės perleisti arba įkeisti reikalavimo teisių į gautinas pagal Sutartį sumas tretiesiems asmenims arba kitaip jomis disponuoti be Užsakovo sutikimo;

5.3.5. sustabdyti mokėjimus Tiekėjui, jeigu Tiekėjas nevykdo arba netinkamai vykdo bet kokius Sutartimi prisiimtus ar teisės aktuose numatytus įsipareigojimus, kol šie įsipareigojimai nebus tinkamai įvykdyti;

5.3.6. Sutartyje nustatyta tvarka reikalauti Tiekėjo pakeisti Tiekėjo darbuotoją ir (ar) Subtiekėją ar jo darbuotoją, tiesiogiai vykdantį Sutartyje nurodytus įsipareigojimus, jeigu Sutarties vykdymui paskirtas asmuo netinkamai vykdo ar pažeidžia Sutartyje nurodytas pareigas;

5.3.7. prašyti, kad Tiekėjas pateiktų visus dokumentus, numatytus Techninėje specifikacijoje ir Sutartyje;

***Sutarties punktai taikomi, jeigu Specialiosiose sutarties sąlygose t. y. 5.1 p. pasirenkama paslaugoms ir VPĮ 45 str. 21 d. nurodytiems asmenims taikyti VPĮ 45 str. 21 d. 1, 2, 3, 6 punktuose nustatytus reikalavimus (5.3.8 ir 5.3.9 p):***

5.3.8. Sutarties galiojimo laikotarpiu, Užsakovui kilus abejonių dėl VPĮ 45 str. 21 d. nurodytų asmenų atitikties Specialiosiose sutarties sąlygose nustatytiems nacionalinio saugumo interesams bei kilmės reikalavimams, prašyti Tiekėjo pateikti VPĮ 51 str. 12 d. nurodytus (vieną ar kelis) ar kitus Užsakovui priimtinus dokumentus ir (ar) paaiškinimus, kurie įrodytų, kad VPĮ 45 str. 21 d. nurodyti asmenys, Paslaugos atitinka Sutarties 5.5.14 punkte nustatytus reikalavimus;

5.3.9. nustačius, kad VPĮ 45 str. 21 d. nurodyti asmenys, Paslaugos neatitinka Sutarties 5.5.14 punkto nuostatų, reikalauti Tiekėjo pakeisti neatitinkančius asmenis, Paslaugas į atitinkančias.

5.4. Užsakovas turi kitas teises, numatytas Sutartyje ir Lietuvos Respublikoje galiojančiuose teisės aktuose.

5.5. **Tiekėjas įsipareigoja:**

5.5.1. Sutartyje nustatytais terminais ir tvarka tinkamai ir kokybiškai suteikti Paslaugas, atitinkančias Techninės specifikacijos nustatytus reikalavimus;

5.5.2. Paslaugas teikti savo rizika bei sąskaita rūpestingai bei efektyviai, įskaitant, bet neapsiribojant, pagal geriausius visuotinai pripažįstamus profesinius, techninius standartus ir praktiką, panaudodamas visus turimus ar reikiamus įgūdžius, žinias ir išteklius;

5.5.3. Užsakovo reikalavimu, per Užsakovo nurodytą terminą pateikti Užsakovui visą informaciją ar dokumentus ir (ar) ataskaitą apie Sutarties vykdymo eigą;

5.5.4. teikdamas Paslaugas veikti sąžiningai ir protingai, kad tai labiausiai atitiktų Užsakovo interesus, glaudžiai bendradarbiauti su Užsakovu, vadovautis jo teikiamomis pastabomis, atsižvelgti į keliamus kokybės ir kitus techninius reikalavimus, nedelsdamas raštu pranešti Užsakovui apie bet kokius nukrypimus nuo Sutarties sąlygų ir imtis neatidėliotinų priemonių jiems pašalinti;

5.5.5. tinkamai vykdyti įsipareigojimus, numatytus Sutartyje, įskaitant ir Užsakovo nustatytų Paslaugų teikimo trūkumų ištaisymą savo sąskaita per Užsakovo nurodytą terminą;

5.5.6. nedelsiant, bet ne vėliau nei per 3 (tris) darbo dienas nuo tokių aplinkybių sužinojimo momento, raštu informuoti Užsakovą apie bet kurias aplinkybes, kurios trukdo ir (ar) gali sutrukdyti Tiekėjui įvykdyti sutartinius įsipareigojimus Sutartyje nustatytais terminais bei tvarka. Toks pranešimas nepanaikina Užsakovo teisės skaičiuoti netesybas pagal Sutartį ar reikalauti atlyginti kitus nuostolius, jeigu Paslaugos nebūtų suteiktos laiku;

5.5.7. teikiant Paslaugas laikytis Lietuvos Respublikoje galiojančių įstatymų ir kitų teisės aktų reikalavimų ir užtikrinti, kad Tiekėjo ar jo pasitelkto Subtiekėjo (jeigu pasitelkiamas) darbuotojai jų laikytųsi. Tiekėjas garantuoja Užsakovui ir (ar) trečiajai šaliai nuostolių atlyginimą, jeigu Tiekėjo ar jo pasitelkto Subtiekėjo (jeigu pasitelkiamas) darbuotojai nesilaikytų įstatymų ar kitų teisės aktų reikalavimų ir dėl to būtų pateikti kokie nors reikalavimai ar pradėti procesiniai veiksmai;

5.5.8. užtikrinti, kad Tiekėjas, Sutartį tiesiogiai vykdantys Subtiekėjai ir specialistai atitiktų jiems įstatymų bei kitų teisės aktų ir (arba) pirkimo dokumentų nustatytus profesinės kvalifikacijos ir kitus reikalavimus bei turėtų teisę verstis ta veikla, kuriai jie pasitelkiami neatsižvelgiant į tai, ar Tiekėjo kvalifikacija dėl teisės verstis atitinkama veikla buvo tikrinama arba tikrinama ne visa apimtimi;

5.5.9. savo sąskaita apsaugoti Užsakovą nuo bet kokių pretenzijų ar nuostolių, atsirandančių dėl Tiekėjo ar asmenų, už kuriuos atsako Tiekėjas, veiksmų ar aplaidumo vykdant Sutartį bei atlyginti dėl šių veiksmų padarytus nuostolius Užsakovui ir (ar) tretiesiems asmenims, tame tarpe ir dėl bet kokių teisės aktų pažeidimo ar bet kokių kitų asmenų teisių pažeidimo;

5.5.10. užtikrinti saugos darbe, priešgaisrinės saugos, aplinkos apsaugos bei kitų teisės aktų nustatytų reikalavimų, taikomų teikiant Paslaugas, laikymąsi;

5.5.11. Užsakovui raštu paprašius, ne vėliau kaip per 3 (tris) darbo dienas arba per kitą Šalių suderintą terminą nuo prašymo gavimo dienos grąžinti visus iš Užsakovo gautus Sutarčiai vykdyti reikalingus dokumentus;

5.5.12. nenaudoti Užsakovo Paslaugų (prekės) ženklų ar pavadinimo jokioje reklamoje, leidiniuose ar kt. be išankstinio raštiško Užsakovo sutikimo;

5.5.13. užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą;

***Sutarties punktas taikomas, jeigu Specialiosiose sutarties sąlygose t. y. 5.1 p., pasirenkama paslaugoms ir VPĮ 45 str. 21 d. nurodytiems asmenims taikyti VPĮ 45 str. 21 d. 3 p. 1, 2, 3, 6 punktuose nustatytus reikalavimus (5.5.14 p.):***

5.5.14. mobilizacijos, karo, nepaprastosios padėties metu ar kai Lietuvos Respublikos Vyriausybė, įvertinusi riziką, kad veiksniai, dėl kurių buvo ar gali būti paskelbta mobilizacija, įvesta karo ar nepaprastoji padėtis, kelia grėsmę nacionaliniam saugumui, yra priėmusi sprendimą dėl VPĮ 45 str. 21 d. 1, 2, 3, 6 punktų taikymo, užtikrinti, kad VPĮ 45 str. 21 d. nurodyti asmenys, Paslaugos atitiktų VPĮ 45 str. 21 d. 1, 2, 3, 6 punktuose nustatytus reikalavimus.

5.6. Tiekėjas atsako už tai, kad visą Sutarties vykdymo laikotarpį Tiekėjas būtų kompetentingas, patikimas ir pajėgus (įskaitant ūkio subjektų, kurių pajėgumais remiasi Tiekėjas, pajėgumus) įvykdyti Sutarties reikalavimus bei neturėtų pirkimo dokumentuose nustatytų pašalinimo pagrindų, laikytųsi Tiekėjo pasiūlyme nurodytų įsipareigojimų, įskaitant, bet neapsiribojant – atitiktų pirkimo dokumentuose nustatytus kokybinių kriterijų reikšmes ir parametrus, užtikrintų nustatytų kokybės vadybos sistemos ir (arba) aplinkos apsaugos vadybos sistemos standartų taikymą, jeigu to reikalaujama pirkimo dokumentuose, ir turėtų tą patvirtinančius dokumentus, atitiktų nacionalinio saugumo interesus bei kilmės reikalavimus, jei tokie reikalavimai buvo numatyti Pirkimo dokumentuose.

5.7. Tiekėjas įsipareigoja tinkamai vykdyti kitus įsipareigojimus, numatytus Sutartyje ir Lietuvos Respublikoje galiojančiuose teisės aktuose.

5.8. **Tiekėjas turi teisę:**

5.8.1. reikalauti, kad Užsakovas priimtų kokybiškai ir laiku suteiktas Paslaugas, atitinkančias Sutarties, taip pat Paslaugų teikimui taikomų teisės aktų nustatytus reikalavimus, bei sumokėtų už jas Sutartyje nustatytą kainą Sutartyje nustatytomis sąlygomis ir tvarka;

5.8.2. reikalauti, kad Užsakovas tinkamai ir laiku vykdytų kitus įsipareigojimus, nurodytus Sutartyje ir Lietuvos Respublikoje galiojančiuose teisės aktuose;

5.8.3. prašyti, kad Užsakovas pateiktų Užsakovo turimus dokumentus ir (ar) kitą informaciją, kurie yra būtini Tiekėjo tinkamam Sutartimi prisiimtų įsipareigojimu įvykdymui.

5.9. Tiekėjas turi kitas teises, numatytas Sutartyje ir Lietuvos Respublikoje galiojančiuose teisės aktuose.

**6. Sutarties kainA IR MOKĖJIMO TVARKA**

* 1. Sutarties kainos apskaičiavimo būdas ir Pradinės sutarties vertė nurodyta Specialiosiose sutarties sąlygose.
  2. Į Sutarties kainą yra įskaičiuoti visi mokesčiai ir visos Tiekėjo išlaidos, apimančios viską, ko reikia visiškam ir tinkamam Sutarties įvykdymui (įskaitant Sąskaitų faktūrų pateikimo šioje Sutartyje numatytomis priemonėmis išlaidas):
     1. apsirūpinimo medžiagomis ar įrankiais, reikalingais Paslaugoms teikti, išlaidos;

6.2.2. transporto išlaidos;

6.2.3. darbo užmokesčio ir/ar atlyginimo Subtiekėjui išlaidos;

6.2.4. visos su dokumentų, numatytų Techninėje specifikacijoje ir Sutartyje, rengimu, vertimu (jei reikalaujama) ir pateikimu susijusios išlaidos;

6.2.5. Specialiosiose sutarties sąlygose ar Techninėje specifikacijoje nurodytos Užsakovo darbuotojų mokymo ir konsultavimo išlaidos;

6.2.6. suteiktų Paslaugų garantijos ar garantinės priežiūros laikotarpiu, nustatytu Specialiosiose sutarties sąlygose ar Techninėje specifikacijoje, išlaidos;

* + 1. kitos su Paslaugos teikimu ir kitų Sutartyje numatytų įsipareigojimų vykdymu susijusios išlaidos ir mokesčiai.

6.3. Sutarties kainos perskaičiavimas (atitinkami punktai taikomi pagal Specialiose sutarties sąlygose numatytus perskaičiavimo atvejus):

***Sutarties punktas taikomas, kai Sutarties kainą numatoma perskaičiuoti dėl PVM tarifo pasikeitimo (6.3.1 p.):***

6.3.1. Jeigu Sutarties vykdymo metu pasikeičia PVM mokėjimą reglamentuojantys teisės aktai, darantys tiesioginę įtaką Tiekėjo teikiamų Paslaugų Sutartyje nurodytai kainai, Sutartyje nurodyta Sutarties kaina perskaičiuojama Specialiosiose sąlygose nustatyta tvarka, ją didinant arba mažinant. Jeigu Sutarties kainos perskaičiavimą dėl pasikeitusio (padidėjusio ar sumažėjusio) PVM inicijuoja Tiekėjas, jis turi raštu kreiptis į Užsakovą ir pateikti konkrečius skaičiavimus dėl pasikeitusio PVM įtakos Sutarties kainai. Užsakovas taip pat turi teisę inicijuoti Sutarties kainos perskaičiavimą dėl pasikeitusio PVM.

***Sutarties punktas taikomas, kai Sutarties kainą numatoma perskaičiuoti dėl kitų mokesčių, sąlygojančių paslaugų kainos pokytį, kitimą (6.3.2 p.):***

6.3.2. Jeigu Sutarties vykdymo metu pasikeičia mokesčių, sąlygojančių paslaugų kainos pokytį, mokėjimą reglamentuojantys teisės aktai (pvz.: dėl minimalaus darbo užmokesčio pasikeitimo, akcizų pokyčių ir pan.), Sutartyje nurodyta Sutarties kaina perskaičiuojama ją didinant arba mažinant. Perskaičiavimas įforminamas Susitarimu, kuris tampa neatskiriama Sutarties dalimi. Perskaičiuota Sutarties kaina taikoma už tą Paslaugų dalį, kaip tai numatyta Specialiosiose sutarties sąlygose. Tiekėjas, inicijuodamas Sutarties kainos pokytį, turi raštu pateikti pasiūlymą dėl Sutarties kainos peržiūros, kartu su atliktais skaičiavimais ir pateikti įrodančius dokumentus ar nuorodas į oficialius šaltinius, pagrindžiančius, jog atsirado Sutartyje nustatytos sąlygos, leidžiančios perskaičiuoti Sutarties kainą.

***Sutarties punktai taikomi, kai Sutarties kainą numatoma perskaičiuoti pagal bendrą kainų lygio kitimą ar Paslaugų kainų pokytį (6.3.3 p.):***

6.3.3. Bet kuri šalis turi teisę inicijuoti fiksuotos kainos/įkainių perskaičiavimą pagal Specialiosiose sutarties sąlygosenustatytas perskaičiavimo sąlygas ir tvarką:

6.3.3.1. Atlikdamos perskaičiavimą Šalys vadovaujasi BĮ Valstybės duomenų agentūros viešai Oficialiosios statistikos portale paskelbtais Rodiklių duomenų bazės duomenimis, iš kitos Šalies nereikalaudamos pateikti oficialaus BĮ Valstybės duomenų agentūros ar kitos institucijos išduoto dokumento ar patvirtinimo, išskyrus atvejus, kai Specialiosiose sutarties sąlygose nustatyta, kad Sutarties Šalis turi pateikti atitinkamos institucijos dokumentą ar patvirtinimą.

6.3.3.2. Sutarties kaina laikoma perskaičiuota, kai Šalys pasirašo Susitarimą dėl jos perskaičiavimo, kuris tampa neatskiriama Sutarties dalis.

6.3.3.3. Perskaičiuota kaina/įkainiai taikomi užsakymams, pateiktiems po to, kai Šalys sudaro susitarimą dėl kainos/įkainių perskaičiavimo. Vėlesnis kainų arba įkainių perskaičiavimas negali apimti laikotarpio, už kurį jau buvo atliktas perskaičiavimas.

6.4 Jei Sutarties kaina buvo peržiūrėta pagal Sutartyje nurodytas kainų peržiūros sąlygas, atitinkamai patikslinama (didėja arba mažėja) Pradinės sutarties vertė.

6.5. Vykdant Sutartį, sąskaitos faktūros teikiamos tik elektroniniu būdu. Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (toliau – **Europos elektroninių sąskaitų faktūrų standartas**), teikiamos Tiekėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis informacinės sistemos „SABIS“ priemonėmis (https://sabis.nbfc.lt/). Užsakovas elektronines sąskaitas faktūras priima ir apdoroja naudodamasis informacinės sistemos „SABIS“ priemonėmis, išskyrus VPĮ 22 str. 12 d. nustatytus išimtinius atvejus. Elektroninė sąskaita faktūra suprantama kaip sąskaita faktūra, išrašyta, perduota ir gauta tokiu elektroniniu formatu, kuris sudaro galimybę ją apdoroti automatiniu ir elektroniniu būdu. Išankstinio mokėjimo sąskaitas (jeigu Sutarties 6 skyriuje „Sutarties kaina ir mokėjimo tvarka“ yra numatytas avanso mokėjimas) Tiekėjas privalo pateikti šiame Sutarties punkte nustatyta tvarka.

6.6. Užsakovas sumoka Tiekėjui už tinkamai ir kokybiškai suteiktas Paslaugas šalims pasirašius Paslaugų perdavimo–priėmimo aktą, jeigu kitaip nenumatyta Specialiosiose sutarties sąlygose, ir Tiekėjui Sutartyje nustatyta tvarka pateikus Sąskaitą, ne vėliau kaip per Specialiosiose sutarties sąlygose nurodytą terminą, skaičiuojamąnuo Sąskaitos priėmimo per Bendrųjų sutarties sąlygų 6.5 p. numatytas priemones dienos, lėšas pervesdamas į Tiekėjo banko sąskaitą, nurodytą Specialiosiose sutarties sąlygose. Šiame Sutarties punkte nurodyti mokėjimų terminai, susieti su finansavimu, gaunamu iš trečiųjų šalių, gali būti pratęsti atskiru raštišku Šalių susitarimu, tačiau bet kokiu atveju šie terminai negali viršyti 60 (šešiasdešimt) kalendorinių dienų.

6.7. Kai už pagal Sutartį teikiamas Paslaugas bus atsiskaitoma etapais, ar periodiškai apie tai nurodoma Specialiosiose sutarties sąlygose kartu su atsiskaitymo etapais / periodais už pagal Sutartį teikiamas Paslaugas tvarka ir sąlygomis*.*

6.8. Sumokėjimo diena – tai diena, kai lėšos išskaitomos iš Užsakovo sąskaitos. Jeigu mokėjimo termino diena sutampa su poilsio diena, tai mokėjimų pagal Sutartį mokėjimo diena laikoma po jos einanti darbo diena.

6.9. Visi mokėjimai pagal Sutartį atliekami eurais. Šalys pilnai prisiima riziką dėl galimo valiutų kurso pasikeitimo (jei toks būtų).

***Sutarties punktai taikomi, kai Specialiosiose sutarties sąlygose numatytas avanso mokėjimas (6.10 – 6.20 p.):***

6.10. Užsakovas sumoka Tiekėjui avansą (išankstinis mokėjimas) – ne daugiau kaip Specialiosiose sutarties sąlygose nurodytas avanso dydis.

6.11. Jei Specialiosiose sutarties sąlygose to reikalaujama, Tiekėjas, norėdamas gauti avansą, kreipdamasis dėl avanso išmokėjimo, ne vėliau kaip per 10 (dešimt) darbo dienų nuo Sutarties įsigaliojimo dienos kartu su išankstinio mokėjimo sąskaita Užsakovui turi pateikti avanso užtikrinimą – banko garantiją arba draudimo bendrovės laidavimo draudimo raštą (draudimo polisą kartu su mokėjimo patvirtinimu) arba kitą sutartinių įsipareigojimų įvykdymo užtikrinimą ne mažesnei kaip Specialiosiose sutarties sąlygose prašomo avanso dydžio sumai (toliau – Avanso užtikrinimas).

**Pastaba**. Kai Specialiosiose sutarties sąlygose nurodoma, kad Užsakovas reikalauja pateikti kredito unijos išduotą Avanso užtikrinimą, šio skyriaus nuostatos dėl Avanso užtikrinimo taikomos pagal poreikį ir Užsakovas gali nusimatyti papildomus reikalavimus Specialiosiose sutarties sąlygose tokio Avanso užtikrinimo pateikimui, atitinkančius įstatymų bei kitų teisės aktų nuostatas.

6.12. Prieš pateikdamas Avanso užtikrinimą, Tiekėjas gali prašyti Užsakovo patvirtinti, kad Užsakovas sutinka priimti Tiekėjo siūlomą Avanso užtikrinimą. Tokiu atveju, Užsakovas privalo atsakyti Tiekėjui ne vėliau kaip per 5 (penkias) darbo dienas nuo Tiekėjo prašymo gavimo dienos.

6.13. Avanso užtikrinimu bankas (draudimo bendrovė) privalo neatšaukiamai ir besąlygiškai įsipareigoti ne vėliau kaip per 15 (penkiolika) dienų nuo Užsakovo raštiško pranešimo apie Sutarties neįvykdymą ar Sutarties nutraukimą dėl Tiekėjo kaltės, sumokėti Užsakovui sumą, neviršijančią išmokėto avanso sumos ir užtikrinimo sumos, pinigus pervedant į Užsakovo sąskaitą.

6.14. Bankas (draudimo bendrovė) neturi teisės reikalauti, kad Užsakovas pagrįstų savo reikalavimą. Užsakovas pranešime bankui (draudimo bendrovei) nurodys, kad Avanso užtikrinimo suma jam priklauso dėl to, kad Tiekėjas iš dalies ar visiškai neįvykdė Sutarties sąlygų ir (arba) ji buvo nutraukta dėl Tiekėjo kaltės ir Tiekėjas negrąžino avanso.

6.15. Avanso užtikrinimo suma turi būti nurodoma ir išmokama eurais.

6.16. Avanso užtikrinimas turi būti surašytas lietuvių arba kita kalba (esant Užsakovo prašymui, turi būti pateiktas vertimas į lietuvių kalbą).

6.17. Avanso užtikrinimas, neatitinkantis šiame Sutarties skyriuje nustatytų reikalavimų, nebus priimamas.

6.18. Jei Sutarties vykdymo metu Avanso užtikrinimą išdavęs bankas (draudimo bendrovė) negali įvykdyti savo įsipareigojimų, Užsakovas gali raštu pareikalauti Tiekėjo per 10 (dešimt) darbo dienų pateikti naują Avanso užtikrinimą, tokiomis pačiomis sąlygomis kaip ir ankstesnysis.

6.19. Užsakovas sumoka Tiekėjui avansą per Specialiosiose sutarties sąlygose numatytą terminą nuo išankstinio mokėjimo sąskaitos ir Avanso užtikrinimo (jei taikoma) gavimo dienos. Sumokėto avanso suma išskaitoma iš mokėtinos sumos.

6.20. Nutraukus Sutartį, Tiekėjas privalo grąžinti Užsakovui gautą avansą per 5 (penkias) darbo dienas (jeigu dalis Paslaugų suteikta, Užsakovas jas yra priėmęs – grąžinama ta avanso dalis, kuri viršija Užsakovo priimtų Paslaugų kainą). Jei Tiekėjas negrąžina gauto avanso, Užsakovas pasinaudoja Avanso užtikrinimu (jei taikoma). Tais atvejais, jei nebuvo taikytas Bendrųjų sutarties sąlygų 6.11 punktas, Tiekėjas turi sumokėti Specialiosiose sutarties sąlygose nurodyto dydžio netesybas, skaičiuojamas nuo grąžintinos avanso sumos už laikotarpį nuo avanso išmokėjimo iki jo grąžinimo.

***Sutarties punktas taikomas, kai papildomo įsigijimo galimybė pasirinkta Specialiosiose sutarties sąlygose (6.21 p.):***

6.21. Už Nenumatytas paslaugas bus apmokėta ne didesnėmis nei Susitarimo pasirašymo (užsakymo pateikimo) dieną Tiekėjo prekybos vietoje, kataloge ar interneto svetainėje nurodytomis galiojančiomis šių paslaugų kainomis arba, jei tokios kainos neskelbiamos, Tiekėjo pasiūlytomis, konkurencingomis ir rinką atitinkančiomis kainomis. Nenumatytų paslaugų kaina su Užsakovu turi būti derinama iš anksto. Gavęs Tiekėjo pateiktas Nenumatytų paslaugų kainas (komercinį pasiūlymą), Užsakovas atlieka rinkos kainų tyrimą (apklausą telefonu ir / ar raštu, ir / ar paiešką elektroninėje erdvėje ar kt.), tokiu būdu įvertindamas, ar Tiekėjo pateiktos Nenumatytų paslaugų kainos atitinka rinkos kainas. Nustačius, kad Tiekėjo pasiūlytos Nenumatytų paslaugų kainos yra didesnės nei rinkos, Užsakovas prašo Tiekėjo jas sumažinti. Tiekėjui nesutikus sumažinti Nenumatytų paslaugų kainos iki rinkos kainos, Užsakovas pasilieka teisę Nenumatytas paslaugas įsigyti atskiru pirkimu.

***Sutarties punktai taikomi, kai Specialiosiose sutarties sąlygose nustatoma Sutarties vykdymo išlaidų atlyginimo kainodara (6.22 - 6.24 p.):***

6.22. Sutartyje numatomos konkrečios išlaidos, įskaitytinos į Tiekėjui pagal Sutartį mokėtiną kainą. Užsakovui pareikalavus, Tiekėjas privalo per Užsakovo nustatytą terminą pateikti išlaidas pagrindžiančius trečiųjų šalių dokumentus.

6.23. Už paslaugų sąraše nenurodytas, tačiau su Sutarties objektu susijusias paslaugas bus apmokėta ne didesnėmis nei rinką atitinkančiomis kainomis.

6.24. Į faktiškai patirtas išlaidas negali būti įtrauktas tiekėjo pelnas.

**7. PAPILDOMAS SUTARTIES ĮVYKDYMO UŽTIKRINIMAS (JEI TAIKOMA)**

7.1. Šio skyriaus nuostatos taikomos tuomet, jei Specialiosiose sutarties sąlygose numatyta, kad tinkamam Sutarties įvykdymui užtikrinti Tiekėjas turi pateikti banko garantiją arba draudimo bendrovės laidavimo draudimo raštą arba kitą Specialiosiose sutarties sąlygose nurodytą sutartinių įsipareigojimų įvykdymo užtikrinimą.

**Pastaba.** Kai Specialiosiose sutarties sąlygose nurodoma, kad Užsakovas reikalauja pateikti kredito unijos išduotą Sutarties įvykdymo užtikrinimą, šio skyriaus nuostatos taikomos pagal poreikį ir Užsakovas gali nusimatyti papildomus reikalavimus Specialiosiose sutarties sąlygose tokio Sutarties įvykdymo užtikrinimo pateikimui, atitinkančius įstatymų bei kitų teisės aktų nuostatas.

7.2. Tiekėjas privalo pateikti Užsakovui Specialiosiose sutarties sąlygose nurodytos rūšies ir dydžio Sutarties įvykdymo užtikrinimą – pirmo pareikalavimo banko garantiją arba draudimo bendrovės laidavimo draudimo raštą (kartu su draudimo bendrovės laidavimo draudimo raštu turi būti pateiktas ir pasirašytas draudimo liudijimas (polisas) bei dokumentas, įrodantis, kad draudimo įmoka už išduotą laidavimo draudimo raštą yra sumokėta) arba piniginį užstatą (mokėjimo pavedimą į perkančiosios organizacijos sąskaitą), atitinkantį Bendrųjų sutarties sąlygų 7 skyriuje nurodytas sąlygas, per Specialiosiose sutarties sąlygose nustatytą terminą (toliau – Sutarties įvykdymo užtikrinimas).

7.3. Jei Tiekėjas nepateikia Užsakovui Sutartyje nustatytos vertės Sutarties įvykdymo užtikrinimo per Sutartyje nustatytą terminą, laikoma, kad Tiekėjas atsisakė sudaryti Sutartį ir Užsakovas turi teisę VPĮ nustatyta tvarka pasiūlyti sudaryti Sutartį kitam tiekėjui.

7.4. Prieš pateikdamas Sutarties įvykdymo užtikrinimą, Tiekėjas gali prašyti Užsakovo patvirtinti, kad Užsakovas sutinka priimti Tiekėjo siūlomą Sutarties įvykdymo užtikrinimą. Tokiu atveju, Užsakovas privalo atsakyti Tiekėjui ne vėliau kaip per 3 (tris) darbo dienas nuo Tiekėjo prašymo gavimo dienos.

7.5. Sutarties įvykdymo užtikrinime bankas (draudimo bendrovė) privalo neatšaukiamai ir besąlygiškai įsipareigoti ne vėliau kaip per 15 (penkiolika) dienų nuo Užsakovo raštiško pranešimo apie Tiekėjo Sutartyje nustatytų prievolių pažeidimą, dalinį ar visišką jų nevykdymą arba netinkamą vykdymą gavimo dienos, sumokėti Užsakovui Sutarties įvykdymo užtikrinime nurodytą sumą, pinigus pervedant į Užsakovo sąskaitą.

7.6. Sutarties įvykdymo užtikrinime negali būti nurodyta, kad bankas (draudimo bendrovė) atsako tik už tiesioginių nuostolių atlyginimą. Bankas (draudimo bendrovė) neturi teisės reikalauti, kad Užsakovas pagrįstų savo reikalavimą. Užsakovas pranešime bankui (draudimo bendrovei) nurodo, kad Sutarties įvykdymo užtikrinimo suma jam priklauso dėl to, kad Tiekėjas iš dalies ar visiškai neįvykdė Sutarties ir (arba) ji buvo nutraukta dėl Tiekėjo kaltės. Užsakovas neįsipareigoja įrodyti realiai patirtų nuostolių ir Tiekėjas, pasirašydamas Sutartį ir pateikdamas Sutarties įvykdymo užtikrinimą, patvirtina, kad Sutarties įvykdymo užtikrinimo suma laikytina minimaliais neįrodinėjamais Užsakovo nuostoliais.

7.7. Sutarties įvykdymo užtikrinimas turi įsigalioti ne vėliau negu jo pateikimo Užsakovui dieną.

7.8. Sutarties įvykdymo užtikrinimo suma turi būti nurodoma ir išmokama eurais.

7.9. Sutarties įvykdymo užtikrinimas turi būti surašytas lietuvių arba kita kalba (esant Užsakovo prašymui, turi būti pateiktas vertimas į lietuvių kalbą).

7.10. Sutarties įvykdymo užtikrinime nurodytas jo galiojimo terminas turi būti ne trumpesnis nei Sutarties galiojimo terminas.

7.11. Jeigu Sutarties trukmė yra ilgesnė nei 1 (vieneri) metai, Tiekėjas turi teisę pateikti 1 (vienerius) metus galiojantį Sutarties įvykdymo užtikrinimą, tačiau privalo pratęsti Sutarties įvykdymo užtikrinimo terminą arba pateikti naują Sutarties įvykdymo užtikrinimą ne vėliau kaip prieš 10 (dešimt) darbo dienų iki Sutarties įvykdymo užtikrinimo galiojimo termino pabaigos.

7.12. Jeigu Sutartyje nustatytomis sąlygomis Paslaugų suteikimo terminas yra pratęsiamas arba nukeliamas dėl Sutarties sustabdymo arba suteikti Paslaugas arba taisyti Paslaugų trūkumus yra vėluojama, Tiekėjas privalo užtikrinti Sutarties įvykdymo užtikrinimo galiojimą visą Sutarties galiojimo laikotarpį ir ne vėliau kaip iki Sutarties įvykdymo užtikrinimo galiojimo termino pabaigos privalo Užsakovui pateikti naują arba pratęstą Sutarties įvykdymo užtikrinimą, arba užtikrinti kitų Sutarties užtikrinimo būdų, jei jie nurodyti kaip tinkami Specialiosiose sutarties sąlygose, atitinkamai ilgesnį galiojimą.

7.13. Tiekėjui laiku nepratęsus Sutarties įvykdymo užtikrinimo galiojimo termino arba nepateikus naujo Sutarties įvykdymo užtikrinimo, Užsakovas turi teisę reikalauti Specialiosiose sutarties sąlygose nustatyto dydžio netesybų už kiekvieną pradelstą dieną.

7.14. Užsakovas nepriima Sutarties įvykdymo užtikrinimo ir (ar) laiko jį negaliojančiu, ir (ar) kreipiasi į Tiekėją dėl naujo Sutarties įvykdymo užtikrinimo pateikimo Užsakovui, o Tiekėjas privalo Sutarties įvykdymo užtikrinimą pateikti per trumpiausiai įmanomą terminą, jei Sutarties įvykdymo užtikrinimas neatitinka Sutartyje keliamų reikalavimų arba Užsakovas turi informacijos, susijusios su Sutarties įvykdymo užtikrinimą išdavusio banko (draudimo bendrovės) veiklos sustabdymu arba galimu veiklos sustabdymu (įskaitant nemokumą, likvidavimą ar teisinės apsaugos taikymo procedūras).

7.15. Jei Tiekėjas pažeidžia Sutartimi nustatytus įsipareigojimus, dalinai ar visiškai įsipareigojimų nevykdo (ar juos vykdo ne pagal Sutarties sąlygas), Užsakovas gali pasinaudoti Sutarties įvykdymo užtikrinimu. Tiekėjas, siekdamas toliau vykdyti Sutarties įsipareigojimus, privalo per 10 (dešimt) darbo dienų nuo pranešimo apie Sutarties įvykdymo užtikrinimo sumokėjimą Užsakovui pranešimo gavimo dienos pateikti Užsakovui naują Specialiosiose sutarties sąlygose nurodyto dydžio Sutarties įvykdymo užtikrinimą.

7.16. Užsakovas gali pasinaudoti Sutarties įvykdymo užtikrinimu, esant bet kuriai iš žemiau nurodytų aplinkybių:

7.16.1. Tiekėjas neįvykdė, nevykdo arba netinkamai vykdo savo įsipareigojimus pagal Sutartį;

7.16.2. Tiekėjas per protingai nustatytą laikotarpį neįvykdo Užsakovo nurodymo ištaisyti Paslaugų trūkumus;

7.16.3. jei dėl bet kokių Tiekėjo veiksmų (veikimo ar neveikimo) Užsakovas patyrė nuostolius (įskaitant, bet neapribojant, papildomas išlaidas, negautas pajamas ar kitus tiesioginius nuostolius, delspinigius ir (arba) baudas (jei tai yra numatyta Specialiosiose sutarties sąlygose);

7.16.4. Tiekėjas be pateisinamos priežasties (ne Sutartyje nustatytais atvejais) vienašališkai nutraukia Sutartį.

7.17. Sutarties įvykdymo užtikrinimas ir (ar) užtikrinimą patvirtinantis dokumentas (jei buvo pateiktas popierinis originalas) per 5 (penkias) darbo dienas nuo Tiekėjo rašytinio pareikalavimo pateikimo momento grąžinamas Tiekėjui, jei jis laiku ir tinkamai įvykdė visus sutartinius įsipareigojimus arba Sutarties įvykdymo užtikrinimas tapo nebereikalingas dėl kitų priežasčių.

**8. PASLAUGŲ KOKYBĖ, PERDAVIMO IR PRIĖMIMO TVARKA**

8.1. Paslaugų teikimo rezultatas Užsakovui perduodamas Sutarties šalims pasirašant Paslaugų perdavimo–priėmimo aktą, kuris pasirašomas 2 (dviem) vienodą teisinę galią turinčiais egzemplioriais (išskyrus atvejus, kai Paslaugų perdavimo–priėmimo aktas pasirašomas saugiu elektroniniu parašu), po vieną kiekvienai šaliai.

8.2. Jeigu pagal Sutarties objektą Paslaugų perdavimo – priėmimo aktas, kaip atskiras dokumentas, nebūtinas, Šalys sulygsta, ir tai aiškiai nurodo Specialiosiose sutarties sąlygose, Paslaugų perdavimo-priėmimo aktu laikoma ir Šalių tinkamai įgaliotų asmenų patvirtinta ir pasirašyta Sąskaitą.

8.3. Tiekėjas, įvykdęs Sutartyje numatytus įsipareigojimus, turi kreiptis į Užsakovą dėl Paslaugų rezultato Užsakovui perdavimo ir Paslaugų perdavimo–priėmimo akto pasirašymo. Užsakovas įsipareigoja priimti tinkamai ir laiku suteiktas Paslaugas, pasirašydamas Paslaugų perdavimo–priėmimo aktą ne vėliau kaip per 5 (penkias) darbo dienas nuo Tiekėjo kreipimosi dienos, arba per šį terminą nurodyti suteiktų Paslaugų trūkumus Tiekėjui. Abiem Sutarties Šalims pasirašius Paslaugų perdavimo–priėmimo aktą, Tiekėjas įsipareigoja ne vėliau kaip per 2 (dvi) darbo dienas Sutartyje nustatyta tvarka pateikti Sąskaitą, jei Sąskaita pagal Bendrųjų sutarties sąlygų 8.2 p. neprilyginama Paslaugų perdavimo–priėmimo aktui.

8.4. Jeigu Paslaugų vykdymo ir (ar) Paslaugų perdavimo–priėmimo metu nustatoma, kad Paslaugos suteiktos netinkamai ir Paslaugų rezultatas neatitinka Sutartyje ir (ar) Techninėje specifikacijoje nustatytų reikalavimų, Užsakovas turi teisę atsisakyti pasirašyti Paslaugų perdavimo–priėmimo aktą, raštu Tiekėjui nurodydamas suteiktų Paslaugų trūkumus (jei įmanoma, nurodydamas ir priemones, kurių Tiekėjas privalo imtis, kad Paslaugų kokybė atitiktų Sutarties ir (ar) Techninės specifikacijos reikalavimus ir Paslaugų perdavimo–priėmimo aktas būtų pasirašytas). Tiekėjas, gavęs šiame Sutarties punkte nurodytą Užsakovo pranešimą, privalo savo sąskaita pašalinti nurodytus Sutarties vykdymo pažeidimus (neatitikimus) per Užsakovo nurodytą protingą terminą.

8.5. Tiekėjui nepašalinus Paslaugų trūkumų per Užsakovo nustatytą terminą, Užsakovas turi teisę vėliau perduodamų Paslaugų nepriimti ir už jas nesumokėti bei pateikti Tiekėjui pranešimą apie jų nepriėmimą.

8.6. Kartu su Paslaugų perdavimo–priėmimo aktu Tiekėjas turi pateikti Užsakovui visus dokumentus (dokumentai turi būti originalo kalba bei pateiktas vertimas į lietuvių kalbą, patvirtintas vertėjo parašu ir vertimų biuro antspaudu), kurie yra būtini teikiant Paslaugas sukurtų rezultatų naudojimui (jeigu taikoma).

8.7. Tiekėjas Paslaugų perdavimo–priėmimo akto pasirašymo metu garantuoja Paslaugų kokybę bei paslėptų trūkumų nebuvimą. Paslaugų kokybė privalo atitikti Pasiūlyme, Sutartyje ir Techninėje specifikacijoje nustatytus reikalavimus, taip pat Paslaugų kokybę nustatančių teisės aktų reikalavimus.

8.8. Tiekėjas atsako už bet kokį suteiktomis Paslaugomis sukurto rezultato, kuris buvo Paslaugų perdavimo Užsakovui momentu, neatitikimą kokybės reikalavimams, net jeigu tas neatitikimas paaiškėja vėliau. Jei Užsakovas pastebi Paslaugų trūkumus, kurių jis nepastebėjo priimdamas Paslaugas, Užsakovas privalo pranešti apie trūkumus Tiekėjui. Pranešus apie trūkumus, Tiekėjas privalo ištaisyti juos per Užsakovo nurodytą protingą terminą. Jeigu Tiekėjas per nurodytą protingą terminą nepašalina atliktų Paslaugų trūkumų, apie kuriuos jį informavo Užsakovas, tai Užsakovas turi teisę šiuos trūkumus ištaisyti savo lėšomis ir reikalauti Tiekėjo atlyginti Užsakovo patirtas išlaidas šalinant trūkumus bei atlyginti Užsakovo patirtus nuostolius, atsiradusius dėl nustatytų Tiekėjo suteiktų Paslaugų trūkumų. Už vėlavimą pašalinti Paslaugų trūkumus Užsakovas privalo reikalauti Tiekėjo sumokėti Bendrųjų sutarties sąlygų 10.3 punkte nustatyto dydžio netesybas.

***Sutarties punktas taikomas, kai Specialiosiose sutarties sąlygose numatytas Paslaugų teikimas etapais/ periodiškai (8.9 p.):***

8.9. Jei Paslaugos teikiamos etapais/ periodiškai, nustatoma tokia Paslaugų teikimo, perdavimo ir priėmimo tvarka:

8.9.1. Suteiktų Paslaugų etapas/ periodas priimamas abiem Šalims pasirašius Paslaugų priėmimo – perdavimo aktą arba Sąskaitą, kaip numatyta Bendrųjų sutarties sąlygų 8.2 p.

8.9.2. Užsakovas pasirašo Paslaugų priėmimo – perdavimo aktą su sąlyga, kad buvo priimti visi ankstesni etapai. Baigus teikti Paslaugas, Užsakovui pateikiama galutinė suteiktų Paslaugų ataskaita ir, ją patvirtinus, pasirašomas galutinis suteiktų Paslaugų priėmimo – perdavimo aktas *(taikoma, jei paslaugos teikiamos etapais*).

8.9.3. Bet kurio Paslaugų etapo atlikimo terminas, susijęs su ankstesniojo Paslaugų etapo suteikimu, nebus pratęstas, jei Užsakovas nepasirašys ankstesniojo etapo Paslaugų priėmimo-perdavimo akto dėl Tiekėjo kaltės (*taikoma, jei paslaugos teikiamos etapais*).

8.9.4. Jei Užsakovas pateikia pastabas su etapo/periodo atlikimu susijusiems dokumentams, su etapo/ periodo atlikimu susijusių dokumentų pateikimo ir atmetimo procedūra gali būti kartojama iki tol, kol bus atlikti reikiami pataisymai atsižvelgiant į visas motyvuotas Užsakovo pastabas ir etapas/ periodas bus įvykdytas tinkamai, nepaisant delspinigių skaičiavimo. Tiekėjui praleidus Paslaugų etapo atlikimo terminą, netesybos skaičiuojamos nuo Paslaugų etapo atlikimo termino pabaigos (neįskaitytinai) iki Paslaugų etapo atlikimo datos (įskaitytinai), nustatytos pagal Paslaugų perdavimo–priėmimo aktus.

8.10. Jeigu Tiekėjas Paslaugas suteikė per Specialiosiose sutarties sąlygose nustatytą Paslaugų suteikimo terminą, tačiau jos turi trūkumų ir Tiekėjas šių trūkumų neištaiso iki Specialiosiose sutarties sąlygose nurodyto Paslaugų suteikimo termino pabaigos, Tiekėjui iki tinkamo Paslaugų suteikimo dienos taikomos Specialiosiose sutarties sąlygose nurodyto dydžio netesybos.

**9. INTELEKTINĖS NUOSAVYBĖS TEISĖS**

9.1. Visi rezultatai ir su jais susijusios teisės, įgytos vykdant Sutartį, įskaitant intelektinės nuosavybės teises, išskyrus asmenines neturtines teises į intelektinės veiklos rezultatus, yra Užsakovo nuosavybė, pereinanti Užsakovui nuo Paslaugų perdavimo–priėmimo momento be jokių apribojimų, kurią Užsakovas gali naudoti, publikuoti, perleisti ar perduoti be atskiro Tiekėjo sutikimo tretiesiems asmenims, jei Specialiosiose sutarties sąlygose nenumatyta kitaip ar intelektinės nuosavybės teisės negali būti perduodamos nuosavybės teise dėl Paslaugų pobūdžio ar (ir) Paslaugų teikėjo išimtinių teisių, patentų ir kt.

9.2. Tiekėjas įsipareigoja atlyginti nuostolius Užsakovui dėl bet kokių reikalavimų, kylančių dėl intelektinės nuosavybės teisių, įskaitant, bet neapsiribojant, dėl patento, Paslaugų (prekių) ženklo, pramoninio dizaino savininko (naudotojo) teisės (registruojamos arba ne), teisės, kylančios iš paraiškų bet kurioms minėtoms teisėms įregistruoti, autoriaus teisės, duomenų bazių gamintojų (sui generis) teisės, firmų, įmonių, organizacijų, verslo pavadinimų ar vardų savininkų ir kitos panašios teisės ar įsipareigojimai, nepriklausomai nuo to, ar jie registruoti Lietuvos Respublikoje, ar kitose šalyse, ar neregistruotini, kaip numatyta Sutartyje, išskyrus atvejus, kai toks pažeidimas atsiranda dėl Užsakovo kaltės.

9.3. Tiekėjas neturi teisės be išankstinio rašytinio Užsakovo sutikimo naudoti Užsakovo simbolių, pavadinimo ir ženklo reklamoje, rinkodaroje, taip pat naudotis Užsakovo sukurtais intelektiniais veiklos rezultatais. Pažeidus reikalavimą, Tiekėjui taikoma 1 (vieno) procento bauda nuo Sutarties kainos be PVM.

**10. ŠALIŲ ATSAKOMYBĖ**

10.1. Sutarties šalių atsakomybė yra nustatoma pagal galiojančius Lietuvos Respublikos teisės aktus ir Sutartį. Šalys įsipareigoja tinkamai vykdyti savo įsipareigojimus, prisiimtus Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Sutarties šalies prisiimtų įsipareigojimų įvykdymą.

10.2. Užsakovui laiku nesumokėjus Tiekėjui dėl Užsakovo kaltės, Tiekėjas turi teisę reikalauti 0,02 (dviejų šimtųjų) proc. dydžio (jeigu Specialiosiose sutarties sąlygose nenumatytas kitas delspinigių/baudos dydis) delspinigių nuo vėluojamos sumokėti sumos be PVM už kiekvieną uždelstą kalendorinę dieną.

10.3. Jeigu Tiekėjas vėluoja vykdyti užsakymą, teikti Paslaugas ar ištaisyti jų trūkumus arba nevykdo kitų sutartinių įsipareigojimų per Sutartyje ir (ar) Techninėje specifikacijoje nurodytus terminus, Užsakovui raštu pareikalavus, Tiekėjas turi sumokėti 0,02 (dviejų šimtųjų) proc. dydžio (jeigu Specialiosiose sutarties sąlygose nenumatytas kitas delspinigių/baudos dydis) delspinigius nuo neįvykdytų įsipareigojimų ar Pradinės sutarties vertės, nurodytos Specialiosiose sutarties sąlygose, už kiekvieną uždelstą vykdyti ar ištaisyti netinkamai vykdomus sutartinius įsipareigojimus dieną. Užsakovas delspinigius Tiekėjui gali išskaičiuoti iš Tiekėjui pagal Sutartį mokėtinų sumų.

10.4. Netesybų sumokėjimas neatleidžia Sutarties šalių nuo pareigos vykdyti Sutartyje prisiimtus įsipareigojimus.

10.5. Netesybų sumokėjimas ir (ar) Sutarties įvykdymo užtikrinimo gavimas nepanaikina Šalies teisės reikalauti, kad kita Šalis kompensuotų jos patirtus nuostolius. Šioje Sutartyje nustatytos netesybos yra laikomos minimaliais, neįrodinėtinais Šalių nuostoliais. Kiekviena iš Šalių turi teisę gauti iš kitos Šalies nuostolių, atsiradusių dėl kitos Šalies netinkamo įsipareigojimų pagal Sutartį vykdymo ar nevykdymo, neviršijant Pradinės sutarties vertės be PVM, jei teisės aktai nenumato, kad privalo būti kompensuota didesnė suma. Šiame punkte numatytas atsakomybės ribojimas netaikomas, jei žala atsirado dėl konfidencialumo įsipareigojimų, asmens duomenų apsaugą reglamentuojančių teisės aktų ar intelektinės nuosavybės teisių pažeidimo.

10.6. Jei Tiekėjas, vykdydamas Sutartį, nesilaiko galiojančių teisės aktų reikalavimų arba nevykdo arba netinkamai vykdo šioje Sutartyje numatytus įsipareigojimus, ir dėl to bet kuris trečiasis asmuo (kompetentingos įgaliotos valstybinės institucijos ar organizacijos ir pan.) pritaiko baudas ar kitas sankcijas Užsakovui, ir (ar) Užsakovas patiria nuostolių, Tiekėjas įsipareigoja atlyginti Užsakovui visus jo dėl to patirtus tiesioginius ir netiesioginius nuostolius ar žalą bei papildomas išlaidas.

10.7. Tiekėjas visais atvejais atsako už Paslaugų teikimo metu jo pasitelktų asmenų padarytus nuostolius ar žalą, nepriklausomai nuo to, ar tokie nuostoliai ar žala būtų padaryta Užsakovui, jo darbuotojams ar bet kokiems tretiesiems asmenims ir jų turtui.

10.8. Tuo atveju, kai Tiekėjas yra jungtinės veiklos partneriai, jie Užsakovui už Sutarties vykdymą atsako solidariai. Jeigu Tiekėjas remiasi ūkio subjektų pajėgumais, siekdamas atitikti finansinio ir ekonominio pajėgumo reikalavimus, Tiekėjas su tokiais ūkio subjektais už Sutarties vykdymą atsako solidariai (jeigu to buvo reikalaujama Pirkimo dokumentuose).

10.9. Tiekėjui netinkamai vykdant savo sutartinius įsipareigojimus Užsakovas turi teisę, neapribodamas kitų, Sutartyje ir teisės aktuose numatytų savo teisių gynimo priemonių taikymo galimybių, už įsipareigojimų nevykdymą taikyti vienašalį išskaitymą iš visų pagal Sutartį Tiekėjui mokėtinų sumų (pranešant apie tai Tiekėjui raštu), o, jei jų nepakaktų, ir iš Tiekėjo pateiktų prievolių įvykdymo užtikrinimų (pranešant prieš tai Tiekėjui raštu), Sutartyje nurodytoms netesyboms bei visiems savo patirtiems nuostoliams padengti. Ši nuostata galioja nepaisant Sutarties nutraukimo bei kitų sankcijų taikymo.

10.10. Šalys susitaria, kad Sutartyje nustatytos netesybos nėra nepagrįstai didelės – netesybos laikomos teisingomis ir minimaliomis neginčijamomis nukentėjusios Šalies patirtų nuostolių sumomis, patirtomis dėl Šalies padaryto Sutarties pažeidimo. Šalys taip pat susitaria, kad netesybos ir nuostoliai turi būti sumokėti per 15 (penkiolika) kalendorinių dienų nuo rašytinio motyvuoto kitos Sutarties Šalies pareikalavimo gavimo dienos, jei Specialiosiose sutarties sąlygose nenurodytas kitoks terminas.

10.11. Tuo atveju, jei paaiškėja, kad kuris nors iš šioje Sutartyje pateiktų pareiškimų ar garantijų buvo iš esmės neteisingas, melagingas ar klaidinantis, Šalis pažeidėja nukentėjusiai Šaliai privalo atlyginti visus nuostolius, kuriuos nukentėjusioji Šalis patyrė dėl tokio neteisingo, melagingo ar klaidinančio pareiškimo ar garantijos.

10.12. Atsakomybės apribojimai pagal Sutartį netaikomi, kai žala padaroma tyčia arba dėl didelio neatsargumo, padaroma neturtinė žala, sužalojama sveikata ar atimama gyvybė, taip pat kai padaroma žala (nuostoliai) tretiesiems asmenims, įskaitant atvejus, jeigu vienos Šalies padarytą žalą tretiesiems asmenims atlygina kita Šalis.

10.13. Pasibaigus Sutarties galiojimui, Šalys neatleidžiamos nuo atsakomybės už Sutarties pažeidimą. Pasibaigus Sutarties galiojimui, Šalys nepraranda teisės reikalauti atlyginti dėl Sutarties nevykdymo patirtus nuostolius bei sumokėti netesybas.

**11. NENUGALIMOS JĖGOS (FORCE MAJEURE) APLINKYBĖS**

11.1. Atsakomybė pagal Sutartį netaikoma, taip pat Šalys gali būti visiškai ar iš dalies atleistos nuo civilinės atsakomybės šiais pagrindais:

11.1.1. dėl nenugalimos jėgos (force majeure) – taikomos Civilinio kodekso 6.212 straipsnio ir Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo” patvirtintų taisyklių nuostatos;

11.1.2. dėl Europos Sąjungos valstybių veiksmų – kai prievolę pagal Sutartį įvykdyti neįmanoma dėl privalomų ir nenumatytų Europos Sąjungos valstybės institucijų veiksmų (aktų), kurių Šalys neturėjo teisės ginčyti ir šie veiksmai negalėjo būti iš anksto numatyti.

11.2. Šalis, prašanti ją atleisti nuo atsakomybės, privalo pranešti kitai Šaliai apie nenugalimos jėgos aplinkybes nedelsiant, bet ne vėliau kaip per 5 (penkias) dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Šalis taip pat turi pateikti kitai Šaliai atitinkamą pranešimą, kai išnyksta įsipareigojimų nevykdymo pagrindas.

11.3. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

11.4. Jeigu nenugalimos jėgos (force majeure) aplinkybės tęsiasi ilgiau negu 1 (vieną) mėnesį nuo pranešimo apie jas gavimo dienos, bet kuri Šalis gali nutraukti Sutartį apie tai pranešusi kitai šaliai prieš 5 (penkias) darbo dienas. Nenugalima jėga nelaikoma tai, kad Šalis neturi reikiamų finansinių išteklių arba skolininko kontrahentai pažeidžia savo prievoles, arba skolininkas pažeidžia savo prievoles kontrahentams.

**12. SUTARTIES GALIOJIMAS, STABDYMAS IR PRATĘSIMAS**

12.1. Sutartis įsigalioja ją pasirašius abiem Šalims ir Tiekėjui pateikus reikalaujamą Sutarties įvykdymo užtikrinimą (jeigu Specialiosiose sutarties sąlygose nustatyta, kad reikalaujama, jog Sutarties įvykdymas būtų užtikrinamas Lietuvos Respublikoje ar užsienyje registruoto banko garantija ar draudimo bendrovės laidavimo draudimu) bei galioja iki visiško Sutarties Šalių sutartinių įsipareigojimų įvykdymo arba Sutarties nutraukimo Sutartyje ar įstatymuose nustatytais atvejais.

12.2. Jeigu kuri nors Sutarties nuostata yra arba tampa dalinai ar pilnai negaliojanti, Šalys privalo kuo skubiau sudaryti Susitarimą, ir juo pakeisti negaliojančią nuostatą kita nuostata, kuri, kiek tai yra įmanoma, turėtų tokį patį ekonominį ir teisinį efektą, kokio buvo siekta susitariant dėl negaliojančios Sutarties nuostatos. Tokia negaliojanti nuostata nedaro negaliojančiomis kitų Sutarties nuostatų, jeigu tai nepažeidžia įstatymų bei kitų teisės aktų ir galima daryti prielaidą, kad Sutartis būtų buvusi teisėtai sudaryta ir neįtraukus nuostatos, kuri yra negaliojanti. Jeigu Specialiosiose sutarties sąlygose numatytas Bendrųjų sutarties sąlygų nuostatos pakeitimas yra arba tampa dalinai ar pilnai negaliojantis, negali būti taikoma tos Bendrųjų sutarties sąlygų nuostatos redakcija, buvusi iki pakeitimo. Tokiu atveju Šalys privalo veikti pagal šį Bendrųjų sutarties sąlygų punktą.

12.3. Nesant Tiekėjo kaltės ir esant aplinkybėms, kurių Tiekėjas negalėjo numatyti, dėl kurių Tiekėjas negali vykdyti savo sutartinių įsipareigojimų ir (arba) esant kitoms nenumatytoms aplinkybėms, Sutarties Šalys turi teisę inicijuoti Paslaugų (jų dalies) teikimo sustabdymą iki atitinkamų aplinkybių pasibaigimo.

12.4. Paslaugų (jų dalies) teikimas gali būti stabdomas esant bent vienai iš šių aplinkybių

12.4.1. esant 11 skyriuje numatytoms aplinkybėms „Nenugalimos jėgos (force majeure) aplinkybės“ – Sutarties vykdymo terminai stabdomi nuo kliūties atsiradimo momento arba jeigu apie ją nėra laiku pranešta, nuo pranešimo momento ir atnaujinami kai minėtos aplinkybės nebetrukdo vykdyti Sutarties;

12.4.2. esant bet kokiam uždelsimui, kliūtims ar trukdymams, atsiradusiems dėl Užsakovo kaltės;

12.4.3. esant bet kokiam uždelsimui, kliūtims ar trukdymams, sukeltiems Tiekėjui kitų trečiųjų asmenų ne dėl Tiekėjo ne laiku ar netinkamai pagal Sutarties sąlygas ir tvarką suteiktų Paslaugų;

12.4.4. Sutarties sustabdymo būtinybė atsirado dėl kitų nenumatytų aplinkybių, jei tokių aplinkybių kiekviena Sutarties šalis, būdama protinga ir apdairi, negalėjo iš anksto numatyti;

12.4.5. jei manoma, kad dėl esminių Sutarties pažeidimų Sutartis tampa negaliojančia, – kad būtų galima patikrinti, ar iš tikrųjų buvo padaryti esminiai Sutarties pažeidimai. Jei įtarimai nepasitvirtina, Sutartis vėl pradedama vykdyti;

12.4.6. Sutarties stabdymo būtinybė atsirado dėl sustabdyto Užsakovui Paslaugų pirkimui skirto finansavimo.

12.5. Sutartinių įsipareigojimų vykdymas gali būti stabdomas tik Sutarties galiojimo laikotarpiu tokia tvarka:

12.5.1. Atsiradus aplinkybėms, dėl kurių Tiekėjas negali vykdyti sutartinių įsipareigojimų, Tiekėjas apie tai nedelsdamas privalo informuoti Užsakovą. Tiekėjo rašytiniame prašyme turi būti nurodyta stabdymo aplinkybė (Bendrųjų sutarties sąlygų 12.4 punktas) ir aplinkybės atsiradimą bei galimą terminą pagrindžiantys argumentai, objektyvūs faktai ir įrodymai. Užsakovas, įvertinęs prašymą, ne vėliau kaip per 3 (tris) darbo dienas raštu informuoja Tiekėją apie priimtą sprendimą dėl sutartinių įsipareigojimų vykdymo stabdymo. Tiekėjui nepateikus konkrečių argumentų, faktų, pagrįstų įrodymais, Užsakovas turi teisę raštu atsisakyti patvirtinti stabdymą.

12.5.2. Užsakovui raštu informavus Tiekėją ir pateikus jam argumentuotą paaiškinimą, dėl kokių aplinkybių ir kuriam terminui yra būtina stabdyti sutartinių įsipareigojimų vykdymo terminą, Tiekėjas ne vėliau kaip per 3 (tris) darbo dienas raštu informuoja Užsakovą ir patvirtina, kad sutinka su stabdymu. Tiekėjas turi teisę prieštarauti sutartinių įsipareigojimų vykdymo stabdymui tik tuo atveju, jei Tiekėjas savo sąskaita ir jėgomis gali pašalinti atsiradusias aplinkybes, dėl kurių kilo būtinybė stabdyti sutartinių įsipareigojimų vykdymą.

12.5.3. Tiekėjas, gavęs Užsakovo raštišką pranešimą apie stabdymą, privalo nedelsiant, bet ne vėliau kaip per 3 (tris) darbo dienas po patvirtinimo išsiuntimo Užsakovui dienos, sustabdyti sutartinių įsipareigojimų vykdymą. Jei Sutartis sustabdyta, Šalys negali vykdyti jokių jiems pagal Sutartį priskirtų įsipareigojimų.

12.5.4. Sutartinių įsipareigojimų vykdymas stabdomas ne ilgesniam kaip konkrečios, pagrįstos aplinkybės egzistavimo laikotarpiui. Jeigu Sutartyje numatytų prievolių įvykdymo terminai buvo sustabdyti Sutartyje nustatytais pagrindais, jie atnaujinami pasibaigus sustabdymą lėmusioms aplinkybėms arba Šalių susitarime nurodytam terminui, priklausomai nuo to, kuris įvyksta anksčiau.

12.5.5. Šalys susitaria, kad Sutartyje numatytų Paslaugų teikimo sustabdymo laikotarpis į Sutarties vykdymo laikotarpį nėra įskaičiuojamas, jo metu Paslaugos neteikiamos ir už šį periodą Užsakovas Tiekėjui nemoka jokių periodinių mokėjimų, baudų ar prastovų. Šalys taip pat susitaria, kad Paslaugų teikimo sustabdymas nereiškia Sutarties nutraukimo.

12.5.6. Šalys sutartinių įsipareigojimų vykdymo stabdymą įformina rašytiniu susitarimu, nurodant priežastis ir sustabdymo terminą, bei pridedant dokumentus, patvirtinančius sustabdymo pagrindą, ir patvirtina Šalių įgaliotų atstovų parašais. Tokie Susitarimai yra neatskiriama Sutarties dalis.

12.5.7. Atnaujinus Sutarties vykdymą, neįvykdytų prievolių (jų dalies) įvykdymo terminai ir Sutarties galiojimas nukeliami tokiam terminui, kiek buvo likę laiko jų įvykdymui (Sutarties galiojimui) jų sustabdymo metu.

12.6. Jei Paslaugų (jų dalies) teikimo stabdymas atliekamas dėl Bendrųjų sutarties sąlygų 12.4 punkte nurodytų aplinkybių ir tęsiasi ne ilgiau kaip 3 (tris) mėnesius, toks stabdymas laikomas Sutarties keitimu joje numatytomis sąlygomis.

12.7. Jei Paslaugų (jų dalies) stabdymas vykdomas dėl kitų aplinkybių, nenurodytų Bendrųjų sutarties sąlygų 12.4 punkte ar (ir) Bendrųjų sutarties sąlygų 12.4 punkte nurodytos aplinkybės tęsiasi ilgiau nei 3 (tris) mėnesius ir (ar) nesilaikant šiame skyriuje nustatytos tvarkos, tai laikoma Sutarties keitimu, kuris turi būti atliekamas, vadovaujantis VPĮ nuostatomis.

12.8. Jei sutartinių įsipareigojimų vykdymas buvo sustabdytas ilgesniam nei 3 (trijų) mėnesių laikotarpiui, praėjus šiam terminui, viena Šalis gali rašytiniu pranešimu kitos Šalies pareikalauti atnaujinti Sutarties vykdymą. Šaliai be pagrįstų aplinkybių neatnaujinus Sutarties vykdymo per 10 (dešimt) dienų nuo atitinkamo kreipimosi, kita Šalis gali nutraukti Sutartį, apie tai įspėjusi kitą Šalį prieš 10 (dešimt) dienų.

12.9. Paslaugų atlikimo terminas gali būti pratęsiamas šiais atvejais:

12.9.1. kai baigiasi 12.4 p. esančios aplinkybės;

12.9.2. kai numatoma galimybė įsigyti papildomą Paslaugų kiekį pagal šią Sutartį ir dėl to reikalinga pratęsti Paslaugų atlikimo terminą;

12.10. Šalys turi teisę atnaujinti (po Paslaugų teikimo stabdymo) ir (arba) pratęsti Sutartyje numatytų Paslaugų teikimą Sutartyje nustatytais atvejais, pranešant apie tai kitai Šaliai raštu. Šalims sutarus pratęsti Paslaugų teikimo terminą, numatytą Specialiųjų sutarties sąlygų 2.1 p., jis pratęsiamas tokiam laikotarpiui ir tokiomis sąlygomis, kaip numatyta Specialiųjų sutarties sąlygų 8.1 p. arba tokiam laikotarpiui, kuriam Paslaugų teikimas (Sutarties vykdymas) buvo sustabdytas.

12.11. Paslaugų atlikimo termino pratęsimas, atnaujinimas įforminamas Šalių rašytiniu Susitarimu, kuris tampa neatsiejama Sutarties dalimi.

12.12. Kitais nei šiame skyriuje nustatytais atvejais Sutartis gali būti pratęsiama tik vadovaujantis VPĮ 89 str. nuostatomis.

**13. SUTARTIES NUTRAUKIMAS IR KEITIMAS**

**13.1. Sutarties pakeitimai**

13.1.1. Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurių keitimas numatytas Sutartyje ir (ar) galimas vadovaujantis VPĮ nuostatomis.

13.1.2. Sutarties pakeitimai įforminami Šalims sudarant Susitarimą.

13.1.3. Šalis, inicijuojanti Susitarimą, privalo pateikti kitai Šaliai pranešimą dėl Sutarties pakeitimo bei pagrindimą dėl to, jog yra faktinis ir teisinis pagrindas sudaryti Susitarimą. Kita Šalis per 5 (penkias) darbo dienas (arba per kitą Šalių raštu sutartą terminą) privalo išanalizuoti ir įvertinti gautą informaciją, pateikti savo pastabas ir pasiūlymus, pagrįstus Sutarties arba imperatyviomis įstatymų bei kitų teisės aktų nuostatomis.

13.1.4. Susitarimai įsigalioja nuo jų sudarymo, jei Susitarime nenurodyta kitaip. Susitarimą Užsakovas privalo paviešinti VPĮ 33 ir 86 straipsniuose nustatyta tvarka.

13.1.5. Specialiosiose sutarties sąlygose nurodytų duomenų apie kontaktinius asmenis bei rekvizitų pasikeitimas nelaikomas Sutarties pakeitimu (išskyrus Tiekėjo, jungtinės veiklos partnerio, Subtiekėjo ar specialisto pakeitimą kitu asmeniu) ir Šalis turi pakeisti tuos duomenis vienašališkai, informuodama apie tai kitą Šalį. Bet kuriuo atveju Sutarties pakeitimu negali būti iš esmės keičiama Sutartis.

13.1.6. Šalims nesutarus dėl Sutarties sąlygų keitimo, Sutartis nekeičiama, išskyrus Bendrųjų sutarties sąlygų 6.3.3 punkte nustatytus atvejus. Šalis negali atsisakyti perskaičiuoti Sutarties kainą, jeigu tenkinamos Specialiosiose sutarties sąlygose nustatytos perskaičiavimo sąlygos.

**13.2. Sutarties nutraukimas**

13.2. Sutartis gali būti nutraukta:

13.2.1. rašytiniu abipusiu šalių susitarimu (išskyrus, esant esminiam Sutarties pažeidimui);

13.2.2. Sutartyje nustatytais atvejais ir tvarka;

13.2.3. kitais Civilinio kodekso ir (ar) VPĮ nustatytais atvejais.

**13.3. Pretenzijos dėl Sutarties pažeidimų**

13.3.1. Jeigu Šalis pažeidžia Sutartį arba įstatymus bei kitus teisės aktus, kita Šalis turi teisę pareikšti jai rašytinę pretenziją, nurodyti, kokią Sutarties ar įstatymų bei kitų teisės aktų nuostatą ir kokiu būdu priešinga Šalis pažeidė bei nustatyti protingą terminą ištaisyti pažeidimą.

13.3.2. Pretenziją gavusi Šalis privalo nedelsdama, bet ne vėliau nei per 5 (penkias) darbo dienas, atsakyti į pretenziją ir nurodyti, kokių priemonių imsis siekdama ištaisyti pažeidimą per pretenzijoje nustatytą terminą arba motyvuotai pasiūlyti kitą pagrįstą terminą. Tiekėjo teisė siūlyti kitą terminą nelaikoma Užsakovo pareiga tą terminą priimti. Pretenziją gavusios Šalies pasiūlytasis terminas pakeičia terminą, nurodytą pretenzijoje, tik jeigu kita Šalis jį patvirtina.

**13.4. Sutarties nutraukimas Užsakovo iniciatyva**

13.4.1. Užsakovas vienašališkai nutraukia Sutartį, įspėjęs Tiekėją raštu prieš ne trumpesnį nei 5 (penkių) dienų terminą, jeigu Tiekėjas padaro esminį Sutarties pažeidimą, nurodytą šiose sąlygose ir Specialiosiose sutarties sąlygose. Užsakovas taip pat turi teisę nutraukti Sutartį, jeigu Tiekėjas padaro Sutarties pažeidimą, kuris atitinka esminio Sutarties pažeidimo požymius, nurodytus Civiliniame kodekse, ir, gavęs Užsakovo pretenziją, per pretenzijoje nurodytą terminą neištaiso pažeidimo.

13.4.2. Užsakovas turi teisę vienašališkai nutraukti Sutartį ar jos dalį raštu įspėjęs Tiekėją prieš ne trumpesnį nei 10 (dešimties) dienų terminą, jeigu:

13.4.2.1. Tiekėjui yra iškelta bankroto byla, pradėtas bankroto procesas ne teismo tvarka, jis tampa nemokus arba yra nemokumo tikimybė, sustabdo ūkinę veiklą ar susidaro įstatymuose ir kituose teisės aktuose nustatyta tvarka analogiška situacija;

13.4.2.2. Tiekėjo padėtis pasikeičia ir jis atitinka pirkimo dokumentuose nustatytą pašalinimo pagrindą, kuris taikomas ir Sutarties galiojimo metu;

13.4.2.3. pasikeičia teisės aktai, susiję su Sutarties objektu, Sutarties vykdymu, ar su Užsakovo vykdoma veikla, kuriai buvo sudaryta Sutartis, ir dėl tokių pakeitimų Užsakovas nusprendžia nutraukti Sutartį;

13.4.2.4. Užsakovas nusprendžia nebevykdyti veiklos, kurios vykdymui Sutartimi įsigyjamos Paslaugos ir Sutarties poreikis išnyksta;

13.4.2.5. Užsakovo valdymo organas priima sprendimą, dėl kurio Sutarties poreikis išnyksta;

13.4.2.6. pasikeičia (pablogėja) Užsakovo finansinė padėtis ar Užsakovas negauna/ netenka finansavimo ir dėl šios priežasties nusprendžia nutraukti Sutartį;

13.4.2.7. keičiasi Užsakovo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui arba Sutarties poreikiui;

13.4.2.8. nebelieka perkamų Paslaugų poreikio;

13.4.2.9. Užsakovas iš pirkimų priežiūrą atliekančių institucijų gauna nurodymą/ rekomendaciją nutraukti Sutartį;

13.4.2.10. Tiekėjas vėluoja pateikti Sutarties įvykdymo užtikrinimo pratęsimą ilgiau kaip 10 (dešimt) darbo dienų nuo paskutinio Sutarties įvykdymo užtikrinimo galiojimo termino pabaigos arba atsisako jį pateikti;

13.4.2.11. Tiekėjas atsisako pašalinti arba nepašalina Paslaugų trūkumų per Užsakovo nustatytus protingus terminus;

13.4.2.12. Tiekėjas pažeidžia Sutartį arba įstatymus bei kitus teisės aktus ir per Užsakovo rašytinėje pretenzijoje nurodytą terminą neištaiso pažeidimo;

13.4.2.13. Sutartis buvo pakeista pažeidžiant VPĮ 89 str.;

13.4.2.14. paaiškėjo, kad su Tiekėju neturėjo būti sudaryta Sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/24/ES;

***Sutarties punktas taikomas, jeigu Užsakovas rezervavo teisę viešajame pirkime dalyvauti tik VPĮ 23 ar 24 str. nurodytiems tiekėjams) (13.4.2.15 p.):***

13.4.2.15. Tiekėjas (ar bent vienas iš Tiekėjo dalyvių, kai Tiekėjas yra ūkio subjektų grupė) prarado VPĮ 23 ar 24 str. nurodytą statusą arba tokį statusą prarado Subtiekėjas ir Tiekėjas tokio Subtiekėjo kitu negali pakeisti, reikalavimus atitinkančiu Subtiekėju, o be Subtiekėjo pats negali įvykdyti Sutarties;

***Sutarties punktas taikomas, jeigu Užsakovas veikia*** ***gynybos srityje, valdo ypatingos svarbos informacinę infrastruktūrą ar veikia srityse, kurios laikomos nacionaliniam saugumui užtikrinti strategiškai svarbių ūkio sektorių dalimi (13.4.2.16 p.):***

13.4.2.16. Lietuvos Respublikos Vyriausybė Nacionaliniam saugumui užtikrinti svarbių objektų apsaugos įstatymo nustatyta tvarka priima sprendimą, patvirtinantį, kad Sutartis (jos pakeitimas) laikomas keliančiu riziką ar neatitinka nacionalinio saugumo interesų;

***Sutarties punktas taikomas, jeigu Užsakovas veikia gynybos srityje, valdo ypatingos svarbos informacinę infrastruktūrą, veikia srityse, kurios laikomos nacionaliniam saugumui užtikrinti strategiškai svarbių ūkio sektorių dalimi, ar įrašytas į Saugiojo tinklo naudotojų sąrašą, o įsigyjamos paslaugos patenka į pirkimų, kurių objektų BVPŽ kodai nurodomi VPĮ 92 str. 13 d., sąrašą (13.4.2.17 p.):***

13.4.2.17. Sutarties vykdymo metu paaiškėja, kad Sutartis (jos pakeitimas) laikomas keliantis grėsmę nacionaliniam saugumui, taip kaip tai nurodyta ir apibrėžta VPĮ. Užsakovas, Sutarties galiojimo laikotarpiu, kilus įtarimui ar gavus atitinkamos informacijos, kad Sutartis (jos pakeitimas) kelią grėsmę nacionaliniam saugumui, turi įsitikinti ir paprašyti Tiekėjo pateikti atitinkamus dokumentus dėl šiame papunktyje nurodytos informacijos patvirtinimo ar paneigimo;

***Sutarties punktas taikomas tik Tarptautinio pirkimo atveju (13.4.3 p.):***

13.4.3. Užsakovas, nesikreipdamas į teismą, gali vienašališkai nutraukti Sutartį, raštu įspėjęs Tiekėją apie Sutarties nutraukimą ne vėliau kaip prieš 5 (penkias) kalendorines dienas 2022 m. balandžio 8 d. Tarybos Reglamente (ES) 2022/576, kuriuo iš dalies keičiamas Reglamentas (ES) Nr. 833/2014 dėl ribojamųjų priemonių atsižvelgiant į Rusijos veiksmus, nustatytais pagrindais.

13.4.4. Sutartis laikoma niekine ir negaliojančia, jei nustatoma, kad Sutarties vykdymas prieštarauja Lietuvos Respublikoje įgyvendinamoms privalomoms tarptautinėms sankcijoms, kaip tai apibrėžta Lietuvos Respublikos tarptautinių sankcijų įstatyme (toliau – Sankcijų įstatymas) ir kituose tarptautiniuose, Europos Sąjungos ir Lietuvos Respublikos teisės aktuose (bent vienai iš taikomų sankcijų). Sutarties negaliojimo momentas nustatomas vadovaujantis minėtu įstatymu.

13.4.5. Užsakovas nedelsiant, bet ne vėliau kaip per 5 (penkias) dienas, vienašališkai nutraukia Sutartį arba sustabdo jos vykdymą privalomų tarptautinių sankcijų, kaip tai apibrėžta Sankcijų įstatyme ir kituose tarptautiniuose, Europos Sąjungos ir Lietuvos Respublikos teisės aktuose, įgyvendinimo laikotarpiui, apie tai įspėjęs Tiekėją raštu, jei Sutartis įsigaliojo iki šių tarptautinių sankcijų Lietuvos Respublikoje įgyvendinimo nustatymo. Draudžiama prisiimti naujas prievoles pagal Sutartį, kurių vykdymas prieštarautų Lietuvos Respublikoje įgyvendinamoms tarptautinėms sankcijoms.

13.4.6. Jei Sutartis nutraukiama Tiekėjui iš esmės pažeidus Sutartį ar Tiekėjui nepagrįstai nutraukus Sutarties vykdymą ne Sutartyje nustatyta tvarka, ir jeigu Specialiosiose sutarties sąlygose nėra numatyta, kad tinkamas Sutarties įvykdymas yra užtikrinamas Sutarties įvykdymo užtikrinimu, Tiekėjas įsipareigoja sumokėti Užsakovui Specialiosiose sutarties sąlygose nurodyto dydžio baudą, kuri laikytina minimaliais Užsakovo nuostoliais. Baudos sumokėjimas nesiejamas su visišku Užsakovo patirtų nuostolių atlyginimu ir neatleidžia Tiekėjo nuo pareigos juos visiškai atlyginti. Jeigu Specialiosiose sutarties sąlygose yra numatyta, kad tinkamas Sutarties įvykdymas yra užtikrinamas Sutarties įvykdymo užtikrinimu, Tiekėjas įsipareigoja Užsakovui sumokėti likusią dalį Specialiosiose sutarties sąlygose nurodyto dydžio baudos ir atlyginti nuostolius, susijusius su Sutarties nutraukimu, kiek jų nepadengia Sutarties įvykdymo užtikrinimas. Užsakovui pareiškus reikalavimą atlyginti patirtus nuostolius, baudos suma įskaitoma į nuostolių atlyginimą. Užsakovas turi teisę išskaičiuoti baudą iš Tiekėjui mokėtinų sumų, o jei mokėtinų sumų nėra, Tiekėjas privalo sumokėti baudą per Bendrųjų sutarties sąlygų 10.10 punkte nustatytą terminą.

13.4.7. Užsakovas turi teisę vienašališkai nutraukti Sutartį ir kitais Specialiosiose sutarties sąlygose (jei taikoma) ir įstatymuose bei kituose teisės aktuose įtvirtintais atvejais.

13.4.8. Sutartis laikoma nutraukta kitą dieną po to, kai pasibaigia įspėjimo apie Sutarties nutraukimą terminas.

13.4.9. Tais atvejais, kai Tiekėjas pašalina pažeidimą ar išnyksta aplinkybės, dėl kurių buvo inicijuota Sutarties nutraukimo procedūra, Sutartis negali būti nutraukiama ir įspėjimas apie Sutarties nutraukimą netenka galios, jei Tiekėjas informuoja Užsakovą apie pašalintą pažeidimą ar išnykusias aplinkybes, dėl kurių buvo inicijuota Sutarties nutraukimo procedūra.

**13.5. Sutarties nutraukimas Tiekėjo iniciatyva**

13.5.1. Tiekėjas turi teisę vienašališkai nutraukti Sutartį, įspėjęs Užsakovą raštu prieš ne trumpesnį nei 30 (trisdešimties) dienų terminą, jeigu Užsakovas pažeidžia atsiskaitymo su Tiekėju terminus (išskyrus atvejus, kai Užsakovas naudojasi savo teise sulaikyti mokėjimus), ir Užsakovo skola Tiekėjui viršija 20 (dvidešimt) proc. Pradinės sutarties vertės be PVM ir Užsakovas, gavęs Tiekėjo pretenziją, per 30 (trisdešimt) dienų nesumoka Tiekėjui mokėtinų sumų.

13.5.2. Tiekėjas turi teisę vienašališkai nutraukti Sutartį, įspėjęs Užsakovą raštu prieš ne trumpesnį nei 10 (dešimties) dienų terminą, jeigu:

13.5.2.1. Užsakovui yra iškelta bankroto byla, pradėtas procesas dėl bankroto ne teismo tvarka, jis tampa nemokus arba yra nemokumo tikimybė, Užsakovas sustabdo veiklą, arba įstatymuose ir kituose teisės aktuose numatyta tvarka susidaro analogiška situacija;

13.5.2.2. Užsakovas pažeidžia Sutartį arba įstatymus bei kitus teisės aktus ir per Tiekėjo rašytinėje pretenzijoje nurodytą terminą neištaiso pažeidimo, išskyrus Bendrųjų sutarties sąlygų 13.5.1 punkte nustatytą atvejį.

13.5.3. Jeigu Bendrųjų sutarties sąlygų 13.5.1 punkte nurodytos aplinkybės yra susijusios tik su atskira dalimi arba atskiru Susitarimu, Tiekėjas turi teisę nutraukti Sutartį tik tos dalies atžvilgiu arba nutraukti tik tokį Susitarimą.

13.5.4. Tiekėjas turi teisę vienašališkai nutraukti Sutartį ir kitais įstatymuose bei kituose teisės aktuose įtvirtintais atvejais.

13.5.5. Jei Sutartis nutraukiama Užsakovui iš esmės pažeidus Sutartį ar Užsakovui nepagrįstai nutraukus Sutarties vykdymą ne Sutartyje nustatyta tvarka, Užsakovas įsipareigoja sumokėti Tiekėjui Specialiosiose sutarties sąlygose nurodyto dydžio baudą ir atlyginti nuostolius, susijusius su Sutarties nutraukimu.

13.5.6. Sutartis laikoma nutraukta kitą dieną po to, kai pasibaigia įspėjimo apie Sutarties nutraukimą terminas.

13.5.7. Tais atvejais, kai per įspėjimo apie Sutarties nutraukimą terminą Užsakovas pašalina pažeidimą arba išnyksta aplinkybės, dėl kurių buvo inicijuota Sutarties nutraukimo procedūra, Sutartis negali būti nutraukiama ir įspėjimas apie Sutarties nutraukimą netenka galios, jei Užsakovas informuoja apie pašalintą pažeidimą arba išnykusias aplinkybes, dėl kurių buvo inicijuota Sutarties nutraukimo procedūra, Tiekėją.

**13.6. Šalių teisės ir pareigos Sutarties nutraukimo atveju**

13.6.1. Sutarties nutraukimas neturi įtakos ginčų nagrinėjimo tvarką nustatančių Sutarties sąlygų ir kitų Sutarties sąlygų, kurios pagal savo esmę lieka galioti ir po Sutarties nutraukimo, galiojimui.

13.6.2. Nutraukus Sutartį, Šalys privalo:

13.6.2.1. įsitikinti, jog iki Sutarties nutraukimo dienos suteiktos Paslaugos ir kiti atlikti veiksmai atitinka Sutarties reikalavimus ir Šalys dėl to viena kitai nebereikš pretenzijų;

13.6.2.2. atsiskaityti už iki Sutarties nutraukimo suteiktas Paslaugas, atitinkančias Sutarties reikalavimus;

13.6.2.3. per 10 (dešimt) dienų nuo pranešimo apie Sutarties nutraukimą gavimo dienos ar Susitarimo dėl Sutarties nutraukimo sudarymo dienos perduoti viena kitai visus dokumentus, kuriuos buvo būtina perduoti pagal Sutarties nuostatas.

13.6.3. Sutarties nutraukimas nepanaikina teisės reikalauti sumokėti netesybas, numatytas Sutartyje už sutartinių įsipareigojimų nevykdymą ar netinkamą vykdymą iki Sutarties nutraukimo, ir atlyginti nuostolius, patirtus dėl įsipareigojimų nevykdymo ar netinkamo vykdymo pagal šią Sutartį, kaip numatyta Sutarties nuostatose.

**14. TIEKĖJAS IR KITI SUTARTIES VYKDYMUI PASITELKIAMI ASMENYS**

**14.1. Subtiekėjų pasitelkimas ir keitimas**

14.1.1. Sutarties vykdymui Tiekėjas pasitelkia savo Pasiūlyme nurodytus: ūkio subjektus, kurių kvalifikacija remiasi tiekėjas, Pasiūlyme nurodytus ir Sutarties sudarymo metu žinomus subtiekėjus (kurių kvalifikacija nesiremia) ir nurodo juos Specialiosiose sutarties sąlygose (jeigu pasitelkiami) (toliau – Subtiekėjai).

14.1.2. Tiekėjas atsako už visus pagal Sutartį prisiimtus įsipareigojimus, nepaisant to, ar jiems vykdyti bus pasitelkiami Subtiekėjai. Šių asmenų veiksmai vykdant Sutartį Tiekėjui sukelia tokias pačias pasekmes ir atsakomybę, kaip jo paties veiksmai. Tiekėjas atsako už savo Subtiekėjų veiksmus ar neveikimą.

14.1.3. Tiekėjas turi teisę Sutarties vykdymui pasitelkti naujus, Specialiosiose sutarties sąlygose nenurodytus Subtiekėjus, kurių pajėgumais nesirėmė pirkimo dokumentuose numatytiems kvalifikacijos reikalavimams pagrįsti. Sudarius Sutartį, tačiau ne vėliau negu Sutartis pradedama vykdyti, Tiekėjas įsipareigoja Užsakovui pranešti tuo metu žinomų Subtiekėjų pavadinimus, kontaktinius duomenis ir jų atstovus. Užsakovas taip pat reikalauja, kad Tiekėjas ne vėliau nei prieš 5 (penkias) darbo dienas raštu arba el. paštu informuotų apie minėtos informacijos pasikeitimus bei naujų Subtiekėjų pasitelkimą visu Sutarties vykdymo metu. Užsakovas (jeigu buvo taikoma pirkimo dokumentuose) turi patikrinti, ar nėra Subtiekėjo pašalinimo pagrindų ir Subtiekėjo atitiktį nacionalinio saugumo interesams ir kilmės reikalavimams. Jeigu Subtiekėjo padėtis neatitinka bet vieno iš nurodytų reikalavimų, Užsakovas reikalauja pakeisti šį Subtiekėją reikalavimus atitinkančiu Subtiekėju. Užsakovas per 5 (penkias) darbo dienas raštu informuoja Tiekėją apie leidimą pasitelkti naują Subtiekėją, kurio pajėgumais Tiekėjas nesirėmė pirkimo dokumentuose numatytiems kvalifikacijos reikalavimams pagrįsti. Užsakovui sutikus, Šalys pasirašo Susitarimą, kuris laikomas neatsiejama Sutarties dalimi.

14.1.4. Tiekėjas gali keisti Sutartyje nurodytus Subtiekėjus šiame Sutarties poskyryje nustatytais atvejais ir tvarka gavęs Užsakovo rašytinį sutikimą.

14.1.5. Subtiekėjus, kurių pajėgumais Tiekėjas nesirėmė pirkimo dokumentuose numatytiems kvalifikacijos reikalavimams pagrįsti, Tiekėjas gali keisti savo nuožiūra, apie tai raštu ne vėliau, kaip prieš 5 (penkias) darbo dienas informuodamas Užsakovą. Užsakovas (jeigu buvo taikoma pirkimo dokumentuose) turi patikrinti, ar nėra Subtiekėjo pašalinimo pagrindų ir Subtiekėjo atitiktį nacionalinio saugumo interesams ir kilmės reikalavimams. Jeigu Subtiekėjo padėtis neatitinka bet vieno iš nurodytų reikalavimų, Užsakovas reikalauja pakeisti šį Subtiekėją reikalavimus atitinkančiu subtiekėju. Užsakovas per 5 (penkias) darbo dienas raštu informuoja Tiekėją apie leidimą pakeisti Subtiekėją. Užsakovui sutikus, Šalys pasirašo Susitarimą, kuris laikomas neatsiejama Sutarties dalimi.

14.1.6. Subtiekėjas, kurio pajėgumais Tiekėjas rėmėsi, kad atitiktų pirkimo dokumentuose nustatytus kvalifikacijos reikalavimus, gali būti keičiamas tik šiais atvejais:

14.1.6.1. kai Subtiekėjui iškelta bankroto byla, pradėtas bankroto procesas ne teismo tvarka, jis tampa nemokus arba yra nemokumo tikimybė, sustabdo ūkinę veiklą ar kai įstatymuose ir kituose teisės aktuose nustatyta tvarka susidaro analogiška situacija;

14.1.6.2. kai Subtiekėjas dėl objektyvių priežasčių (pavyzdžiui, Subtiekėjui atsisakius dalyvauti Sutarties vykdyme, nutrūkus teisiniams santykiams su Tiekėju ir pan.) nebegali vykdyti visų ar dalies Sutartyje numatytų įsipareigojimų;

14.1.6.3. naujas Subtiekėjas, kuris keičiamas vietoje Subtiekėjo, kurio pajėgumais Tiekėjas rėmėsi, kad atitiktų pirkimo dokumentuose nustatytus kvalifikacijos reikalavimus (toliau – naujas Subtiekėjas), turi atitikti pirkimo dokumentuose nustatytus reikalavimus dėl pašalinimo pagrindų nebuvimo, keliamus kvalifikacijos reikalavimus, Tiekėjo Pasiūlyme nurodytą keičiamo Subtiekėjo kvalifikaciją pirkimo dokumentuose nustatytiems kokybiniams kriterijams pagrįsti ir nacionalinio saugumo interesus bei kilmės reikalavimus (jei taikoma).

14.1.7. Tiekėjas privalo ne vėliau nei prieš 5 (penkias) darbo dienas iki numatomo Subtiekėjo, kurio pajėgumais Tiekėjas rėmėsi, kad atitiktų pirkimo dokumentuose nustatytus kvalifikacijos reikalavimus, keitimo pateikti Užsakovui argumentuotą rašytinį prašymą ir šiuos dokumentus:

14.1.7.1. prašymą pakeisti Subtiekėją, paaiškinant keitimo aplinkybę. Užsakovas pasilieka teisę paprašyti įrodymų, pagrindžiančių keitimo aplinkybę;

14.1.7.2. naujo Subtiekėjo kvalifikaciją, pašalinimo pagrindų nebuvimą ir atitiktį nacionalinio saugumo interesams bei kilmės reikalavimams įrodančius dokumentus pagal Sutarties reikalavimus.

14.1.8. Užsakovas, gavęs Tiekėjo prašymą su kitais Sutartyje nurodytais dokumentais, per 5 (penkias) darbo dienas įvertina keitimo galimybes ir raštu informuoja Tiekėją apie leidimą pakeisti Subtiekėją. Užsakovui sutikus, Šalys pasirašo Susitarimą, kuris laikomas neatsiejama Sutarties dalimi.

14.1.9. Naujas Subtiekėjas gali pradėti vykdyti jam Tiekėjo pavestus įsipareigojimus pagal Sutartį ne anksčiau, nei bus pasirašytas Susitarimas.

14.1.10. Tiekėjas privalo pakeisti Subtiekėją, jei paaiškėja, kad jis neatitinka jam pirkimo dokumentuose keliamų reikalavimų.

14.1.11. Jei Tiekėjas pakeičia esamą arba pasitelkia naują Subtiekėją, negavęs Užsakovo raštiško sutikimo, arba sutartinius įsipareigojimus pagal Sutartį vykdo Subtiekėjai, neatitinkantys pirkimo dokumentuose nustatytų kvalifikacijos reikalavimų, reikalavimų dėl pašalinimo pagrindų nebuvimo, atitikties nacionalinio saugumo interesams bei kilmės reikalavimams (jei taikoma) ir Tiekėjo pasiūlyme nurodytų sąlygų pirkimo dokumentuose nustatytiems kokybiniams kriterijams pagrįsti (jei taikoma), Tiekėjui taikoma Specialiosiose sutarties sąlygose nustatyto dydžio bauda. Pakartotinis šio Sutarties punkto nesilaikymas bus laikomas esminiu Sutarties pažeidimu, išskyrus dėl Subtiekėjų, kuriems nebuvo keliami kvalifikaciniai reikalavimai, ar Subtiekėjas nebuvo pasitelkiamas kvalifikaciniams reikalavimams atitikti, pakeitimo.

14.1.12. Jei Užsakovas turi pagrįstų įtarimų, kad Subtiekėjas nekompetentingas vykdyti nustatytas pareigas, jis gali reikalauti, kad Tiekėjas surastų kitą Subtiekėją, kuris netenkintų pirkimo sąlygose nurodytų pašalinimo pagrindų ir turėtų kvalifikaciją, atitinkančią pirkimo dokumentuose nustatytus kvalifikacijos reikalavimus (jei pirkimo dokumentuose Subtiekėjams pagal prisiimtų sutartinių įsipareigojimų dalį buvo keliami kvalifikaciniai reikalavimai). Užsakovas raštišku prašymu kreipiasi į Tiekėją dėl šio Subtiekėjo pakeitimo, nurodydamas motyvus. Tiekėjas, gavęs Užsakovo prašymą dėl Tiekėjo Subtiekėjo pakeitimo, turi pareigą per protingą terminą, bet ne ilgesnį kaip 14 (keturiolika) dienų, pasiūlyti kitą Subtiekėją Sutarties vykdymui bei gauti Užsakovo sutikimą jo paskyrimui. Užsakovui sutikus su Subtiekėjo pakeitimu, Užsakovas kartu su Tiekėju raštu sudaro Susitarimą dėl Subtiekėjo pakeitimo, kurį pasirašo Šalys. Šis susitarimas yra neatskiriama Sutarties dalis.

14.1.13. Jei Tiekėjas ne dėl Užsakovo kaltės per 14 (keturiolika) kalendorinių dienų nuo tos dienos, kai paaiškėja, kad Subtiekėjas nekompetentingas vykdyti nustatytas pareigas, į jo vietą nepaskiria kito Subtiekėjo su ne žemesne kvalifikacija (jei pirkimo dokumentuose Subtiekėjams pagal prisiimtų sutartinių įsipareigojimų dalį buvo keliami kvalifikaciniai reikalavimai), tai bus laikoma **esminiu Sutarties pažeidimu,** ir Užsakovas turi teisę vienašališkai nutraukti Sutartį ir taikyti kitas Sutartyje numatytas savo teisių gynimo priemones.

**14.2. Susitarimai dėl tiesioginio atsiskaitymo su Subtiekėjais**

14.2.1. Subtiekėjams pageidaujant, Užsakovas su jais atsiskaitys tiesiogiai. Apie šią galimybę Užsakovas Subtiekėją informuos atskiru pranešimu per 3 (tris) darbo dienas nuo informacijos iš Tiekėjo apie pasitelkiamą Subtiekėją gavimo dienos. Norėdamas pasinaudoti tiesioginio atsiskaitymo galimybe, Subtiekėjas turi apie tai raštu ne vėliau kaip per 5 (penkias) kalendorines dienas informuoti Užsakovą, pateikdamas prašymą. Tokiu atveju su Užsakovu, Tiekėju ir Subtiekėju bus sudaroma trišalė sutartis, kurioje aprašoma tiesioginio atsiskaitymo su Subtiekėju tvarka, atsižvelgiant į Sutartyje ir subtiekimo sutartyje nustatytus reikalavimus.

14.2.2. Trišalė sutartis turi būti sudaryta ne vėliau kaip iki pirmojo Užsakovo atsiskaitymo su Subtiekėju. Šioje sutartyje nurodoma Tiekėjo teisė prieštarauti nepagrįstiems mokėjimams.

14.2.3. Subtiekėjas, prieš pateikdamas Sąskaitą Užsakovui, turi ją suderinti su Tiekėju. Suderinimas laikomas tinkamu, kai Subtiekėjo išrašytą Sąskaitą raštu patvirtina atsakingas Tiekėjo atstovas, kuris yra nurodytas trišalėje sutartyje. Užsakovo atlikti mokėjimai Subtiekėjui pagal jo pateiktas Sąskaitas atitinkamai mažina sumą, kurią Užsakovas turi sumokėti Tiekėjui pagal šios Sutarties sąlygas ir tvarką. Tiekėjas, išrašydamas ir pateikdamas Sąskaitas Užsakovui, atitinkamai į jas neįtraukia Subtiekėjo tiesiogiai Užsakovui pateiktų ir Tiekėjo patvirtintų Sąskaitų sumų.

14.2.4. Tiesioginis atsiskaitymas su Subtiekėju neatleidžia Tiekėjo nuo jo prisiimtų įsipareigojimų pagal Sutartį.

14.2.5. Atsiskaitymai su Subtiekėju atliekami trišalėje sutartyje nurodytomis kainomis.

14.2.6. Jei tiesioginio atsiskaitymo metu paaiškėja, kad Subtiekėjo nurodyti faktiniai kiekiai/ apimtys/ mokėtinos sumos nesutampa su Sutartyje nurodytomis, atsiskaitymo rizika tenka Tiekėjui ir neatitikimai pašalinami Tiekėjo sąskaita.

14.2.7. Jeigu Šalys sudaro trišalį susitarimą su Subtiekėju, Užsakovas privalo pervesti Subtiekėjui mokėtiną sumą į Subtiekėjo banko sąskaitą, nurodytą trišaliame susitarime, o likutį pervesti į Tiekėjo banko sąskaitą po to, kai pagal Sutarties ir trišalio susitarimo reikalavimus sudaromas suteiktų Paslaugų perdavimo–priėmimo aktas ir Tiekėjas pateikia Sąskaitą už Paslaugas Užsakovui.

**14.3. Sutarties vykdymui paskirtų specialistų pasitelkimas ir keitimas**

14.3.1. Tiekėjas įsipareigoja užtikrinti, kad Sutartį vykdys Pasiūlyme nurodyti ir kvalifikacijos bei kitus pirkimo dokumentuose nustatytus reikalavimus atitinkantys specialistai. Šių asmenų veiksmai vykdant Sutartį Tiekėjui sukelia tokias pačias pasekmes ir atsakomybę, kaip jo paties veiksmai. Tiekėjas atsako už savo specialistų veiksmus ar neveikimą.

14.3.2. Sutarties vykdymui pasitelkiami specialistai (jeigu tokie pasitelkiami) nurodomi Specialiosiose sutarties sąlygose.

14.3.3. Tiekėjas privalo pakeisti specialistą, jei paaiškėja, kad jis neatitinka jam pirkimo dokumentuose keliamų reikalavimų.

14.3.4. Tiekėjo (ar Subtiekėjų) specialistas, vykdysiantis Sutartį, gali būti pakeisti šiais atvejais:

14.3.4.1. Tiekėjo iniciatyva dėl objektyvių priežasčių (pavyzdžiui, atostogų, ligos, nutrūkus darbo santykiams ir pan.), pateikus duomenis apie numatomą naujai skirti specialistą bei jo kvalifikaciją ir atitiktį kitiems pirkimo dokumentuose keliamiems reikalavimams patvirtinančius dokumentus;

14.3.4.2. Užsakovo iniciatyva, jei Užsakovas turi pagrįstų įtarimų, kad Tiekėjo Sutarties vykdymui paskirtas specialistas nekompetentingas vykdyti nustatytas pareigas.

14.3.4.3. Naujas specialistas turi turėti ne žemesnę nei pirkimo dokumentuose specialistui keliamą kvalifikaciją, Tiekėjo Pasiūlyme nurodytą keičiamo specialisto kvalifikaciją pirkimo dokumentuose nustatytiems kokybiniams kriterijams pagrįsti ir atitikti kitus reikalavimus, nurodytus pirkimo dokumentuose (jei taikoma).

14.3.5. Tiekėjas privalo ne vėliau nei prieš 5 (penkias) darbo dienas iki numatomo specialisto keitimo pateikti Užsakovui argumentuotą rašytinį prašymą ir šiuos dokumentus:

14.3.5.1. prašymą pakeisti specialistą, paaiškinant keitimo aplinkybę. Užsakovas pasilieka teisę paprašyti įrodymų, pagrindžiančių keitimo aplinkybę;

14.3.5.2. naujo specialisto kvalifikaciją ir atitiktį kitiems reikalavimams įrodančius dokumentus (jeigu taikomi) pagal Sutarties reikalavimus. Tuo atveju, jei keičiamas specialistas, už kurį Užsakovas, vertindamas Pasiūlymą, suteikė papildomus ekonominio naudingumo balus, Tiekėjas gali siūlyti tik specialistą, kurio kvalifikacija būtų ne prastesnė nei specialisto, kuris keičiamas.

14.3.6. Užsakovas, gavęs Tiekėjo prašymą su kitais Sutartyje nurodytais dokumentais, per 5 (penkias) darbo dienas įvertina keitimo galimybes ir raštu informuoja Tiekėją apie leidimą pakeisti specialistą. Užsakovui sutikus, Šalys pasirašo Susitarimą, kuris laikomas neatsiejama Sutarties dalimi.

14.3.7. Naujas specialistas gali pradėti vykdyti jam Tiekėjo pavestus įsipareigojimus pagal Sutartį ne anksčiau, nei bus pasirašytas Susitarimas.

14.3.8. Jei Tiekėjas pakeičia esamą arba pasitelkia naują specialistą, negavęs Užsakovo raštiško sutikimo, arba sutartinius įsipareigojimus pagal Sutartį vykdo specialistai, neatitinkantys pirkimo dokumentuose nustatytų kvalifikacijos ir kitų reikalavimų (jei taikoma) ir Tiekėjo pasiūlyme nurodytų sąlygų pirkimo dokumentuose nustatytiems kokybiniams kriterijams pagrįsti (jei taikoma), Tiekėjui taikoma Specialiosiose sąlygose nustatyto dydžio bauda. Pakartotinis šio Sutarties punkto nesilaikymas bus laikomas esminiu Sutarties pažeidimu.

14.3.9. Užsakovas turi teisę inicijuoti specialisto, kuris netinkamai atlieka Sutartyje numatytas pareigas, pakeitimą, nurodydamas tokio prašymo motyvus. Tiekėjas, gavęs šiame Sutarties punkte nurodytą Užsakovo prašymą dėl paskirto specialisto pakeitimo, turi pareigą per protingą terminą, bet ne ilgesnį kaip 14 (keturiolika) kalendorinių dienų, paskirti kitą specialistą ar užtikrinti, kad Subtiekėjas paskirtų kitą specialistą Sutarties vykdymui, kuris atitiktų pirkimo dokumentuose nurodytus kvalifikacinius ir kitus reikalavimus (jeigu taikomi). Prieš paskiriant naują specialistą, Tiekėjas turi informuoti Užsakovą apie jį bei Užsakovui pateikti jo kvalifikaciją patvirtinančius dokumentus. Užsakovui sutikus su naujai siūlomu specialistu, Šalys raštu sudaro Susitarimą dėl šio specialisto pakeitimo. Šis Susitarimas yra neatskiriama Sutarties dalis .

14.3.10. Jei Tiekėjas ne dėl Užsakovo kaltės per 14 dienų nuo tos dienos, kai paaiškėja, kad specialistas nekompetentingas vykdyti nustatytas pareigas, į jo vietą nepaskiria kito asmens su tokia pat arba aukštesne kvalifikacija, tai bus laikoma **esminiu Sutarties pažeidimu,** irUžsakovas turi teisę vienašališkai nutraukti Sutartį ir taikyti kitas Sutartyje numatytas savo teisių gynimo priemones.

**14.4. Jungtinės veiklos partnerių keitimas**

14.4.1. Tiekėjas, vykdantis Sutartį jungtinės veiklos pagrindu, turi teisę atsisakyti jungtinės veiklos partnerio (toliau – partneris), jei dėl objektyvių ir pagrįstų aplinkybių partneris nebegali vykdyti Sutarties, įskaitant, bet neapsiribojant atvejais, kai partneris neatitinka VPĮ ar kitų teisės aktų nuostatų, kelia grėsmę nacionaliniam saugumui, partneriui pritaikytos tarptautinės sankcijos kaip jos suprantamos Sankcijų įstatyme, partnerio sunki finansinė būklė, lemianti Sutarties nevykdymą ir (ar) atsisakymą ją vykdyti ar atsirado kitos nenumatytos objektyvios priežastys, lemiančios partnerio pasitraukimą iš jungtinės veiklos sutarties.

14.4.2. Tiekėjas, vykdantis Sutartį jungtinės veiklos pagrindu, turi teisę pakeisti partnerį, jei dėl reorganizavimo, restruktūrizavimo ar bankroto procedūrų, pradinio partnerio teises ir pareigas visiškai arba iš dalies perima kitas partneris. Toks Tiekėjo pakeitimas negali lemti kitų esminių Sutarties pakeitimų ir taip negali būti siekiama išvengti VPĮ ir kitų teisės aktų taikymo.

14.4.3. Tiekėjas privalo ne vėliau nei prieš 10 (dešimt) darbo dienų iki numatomo partnerio keitimo arba atsisakymo pateikti Užsakovui argumentuotą rašytinį prašymą ir šiuos dokumentus:

14.4.3.1. prašymą pakeisti Tiekėjo sudėtį ir įrodymus, pagrindžiančius bent vieną partnerio atsisakymo ar keitimo aplinkybę, nurodytą Sutartyje;

14.4.3.2. naujos jungtinės veiklos sutarties ar esamos jungtinės veiklos sutarties pakeitimo kopiją, kurioje, jeigu partneris pasitraukia, turi būti nurodyta, kad pasitraukiančiojo partnerio įsipareigojimus visa apimtimi perima pasiliekantis jungtinės veiklos partneris (toliau – pasiliekantysis partneris);

14.4.3.3. pasiliekančiojo ar naujai pasitelkiamo partnerio kvalifikaciją patvirtinančius dokumentus. Visais atvejais pasiliekančiojo partnerio ar naujai pasitelkto partnerio kvalifikacija turi būti ne žemesnė nei pasitraukiančiojo partnerio (atitinkanti pirkimo dokumentuose nustatytus kvalifikacijos reikalavimus, kuriuos atitiko pasitraukiantysis partneris, ir atitinkanti pasitraukiančiojo partnerio pasiūlyme nurodytą specialistų kvalifikaciją ir kitas sąlygas pirkimo dokumentuose nustatytiems kokybiniams kriterijams pagrįsti (jei taikoma). Jei pasitelkiamas naujas partneris, taip pat, vadovaujantis pirkimo dokumentuose nurodytais reikalavimais, pateikiami dokumentai, pagrindžiantys pasitelkiamo partnerio pašalinimo pagrindų nebuvimą ir atitiktį nacionalinio saugumo interesams bei kilmės reikalavimams (jei taikoma).

14.4.4. Užsakovas, gavęs Tiekėjo prašymą su kitais Sutartyje nurodytais dokumentais, per 10 (dešimt) darbo dienų įvertina keitimo galimybes ir raštu informuoja Tiekėją apie Sutarties nutraukimą arba apie leidimą atsisakyti ar pakeisti partnerį. Užsakovui sutikus, Šalys pasirašo Susitarimą, kuris laikomas neatsiejama Sutarties dalimi.

14.4.5. Jeigu Tiekėjas pakeičia jungtinės veiklos partnerį, nesilaikydamas šiame poskyryje nurodytos jungtinės veiklos partnerių keitimo tvarkos, Tiekėjui taikoma Specialiosiose sutarties sąlygose nustatyto dydžio bauda ir tai bus laikoma esminiu Sutarties pažeidimu.

**15. KONFIDENCIALI INFORMACIJA**

15.1. Šalys įsipareigoja laikytis konfidencialumo ir be kitos Šalies rašytinio sutikimo neatskleisti tos Šalies informacijos, nurodytos kaip konfidencialios, jokiems Šalies darbuotojams, su Šalimi susijusiems ar kitiems tretiesiems asmenims, kuriems nėra būtina šią informaciją naudoti jų darbo tikslais, išskyrus žemiau nurodytus atvejus.

15.2. Šalis turi teisę atskleisti kitos Šalies konfidencialią informaciją šiais atvejais:

15.2.1. konfidencialios informacijos atskleidimas yra būtinas tinkamam Šalies teisių ar pareigų pagal Sutartį įgyvendinimui – tačiau tokiu atveju informaciją galima atskleisti tik ta apimtimi, kiek tai yra reikalinga sutartinių teisių ar pareigų įgyvendinimui, ir tik tokiems tretiesiems asmenims, kuriems būtina, su sąlyga, kad konfidencialią informaciją gaunantys tretieji asmenys prisiima tokius pačius konfidencialumo įsipareigojimus, kokie yra nustatyti šioje Sutartyje. Jeigu tretieji asmenys atskleidžia konfidencialią informaciją, Šalis atsako už jų veiksmus kaip už savo;

15.2.2. konfidencialią informaciją yra būtina atskleisti pagal įstatymų bei kitų teisės aktų reikalavimus, įskaitant atvejus, kai to reikalauja viešojo administravimo subjektai, taip, kai jie apibrėžti Lietuvos Respublikos viešojo administravimo įstatyme.

15.3. Prieš atskleisdama konfidencialią informaciją, Šalis privalo informuoti kitą Šalį (tiek, kiek tai nedraudžiama pagal įstatymus bei kitus teisės aktus) apie būtinybę arba gautą viešojo administravimo subjekto reikalavimą atskleisti konfidencialią informaciją ir imtis protingų priemonių, siekdama užtikrinti atskleistos informacijos konfidencialumą.

15.4. Šalis atsako:

15.4.1. už bet kokį neteisėtą, įskaitant atsitiktinį, kitos Šalies konfidencialios informacijos ar bet kurios jos dalies atskleidimą ar perdavimą arba konfidencialios informacijos neteisėtą naudojimą;

15.4.2. už tai, kad nesiėmė visų protingų veiksmų, kad išsaugotų ir apsaugotų kitos Šalies konfidencialią informaciją ar bet kurią jos dalį, užkirstų kelią tolesniam jos neteisėtam atskleidimui, perdavimui ar naudojimui.

15.5. Šalis nepagrįstai atskleidusi kitos Šalies konfidencialią informaciją privalo sumokėti kitai Šaliai Specialiosiose sutarties sąlygose nurodyto dydžio baudą.

**16. GARANTINIAI ĮSIPAREIGOJIMAI**

***Skyrius taikomas, jeigu Paslaugos perkamos kartu su prekėmis:***

16.1. Garantinių įsipareigojimų terminas Prekėms nustatytas Lietuvos Respublikos civiliniame kodekse ir 1999 m. gegužės 25 d. Europos Parlamento ir Tarybos direktyvoje Nr. 1999/44/EB. Garantinis terminas visoms Prekėms ar jų dalims įsigalioja nuo Prekių ar jų dalių priėmimo dienos.

16.2. Garantijos negalioja, jeigu Prekių trūkumai atsiranda dėl to, kad Užsakovas nepaisė aptarnavimo, priežiūros ir eksploatacijos instrukcijų.

16.3. Pastebėjus Prekių trūkumus, Užsakovas bet kuriuo garantinio termino metu gali pareikšti pretenzijas Tiekėjui dėl Prekių kokybės. Užsakovas surašo aktą dėl trūkumų ir išsiunčia Tiekėjui el paštu, faksu ar paštu, ar pasirašytinai per kurjerį, nurodant Tiekėjui jį pasirašyti ir atsiųsti Užsakovui per 3 (tris) darbo dienas el. paštu, faksu ar paštu, ar pasirašytinai per kurjerį. Tiekėjui neatsiuntus pasirašyto akto dėl trūkumų ar motyvuoto atsisakymo pripažinti trūkumus, laikoma, kad Tiekėjas trūkumus pripažino. Tiekėjui trūkumų nepripažinus, Šalys tariasi dėl nepriklausomos ekspertizės skyrimo, o nepavykus susitarti per 3 (tris) darbo dienas, Užsakovas savo pasirinkimu atlieka ekspertizę. Ekspertizės išlaidas padengia:

16.3.1. jei Prekės atitinka Sutartyje nurodytus reikalavimus – Užsakovas,

16.3.2. jei Prekės neatitinka Sutarties reikalavimų – Tiekėjas.

16.4. Ekspertizės išvados Šalims yra privalomos. Per 10 (dešimt) kalendorinių dienų nuo motyvuoto atsisakymo pripažinti trūkumus Tiekėjas pateikia Užsakovui būtiną ekspertizei dokumentaciją Prekėms, kurių trūkumų Tiekėjas nepripažino. Jei Tiekėjas reikalaujamos dokumentacijos nustatytu laiku nepateikė, laikoma, kad jis Užsakovo nustatytus trūkumus pripažino.

16.5. Tiekėjas įsipareigoja savo sąskaita per 20 (dvidešimt) kalendorinių dienų nuo trūkumų akto ar ekspertizės išvadų išsiuntimo dienos pašalinti garantinio laikotarpio metu nustatytus trūkumus, taip pat atlyginti visas dėl to Užsakovo turėtas išlaidas bei nuostolius. Naujai pristatytoms Prekėms galioja tos pačios garantinės sąlygos ir terminai, aptarti Sutartyje ir / ar jos prieduose.

**17. SUSIRAŠINĖJIMAS**

17.1. Visi pranešimai, sutikimai ir kitas susižinojimas, kuriuos Šalis gali pateikti pagal šią Sutartį, teikiami lietuvių kalba. Visa informacija, įspėjimai ar pranešimai, susiję su šia Sutartimi, privalo būti raštiški ir turi būti siunčiami elektroniniu paštu, registruotu laišku ar kurjeriniu paštu (su patvirtinimu apie įteikimą) arba įteikiami pasirašytinai Sutarties rekvizituose nurodytais adresais kitai Sutarties Šaliai. Pranešimai kitai Sutarties Šaliai, išsiųsti elektroniniu paštu, yra laikomi gautais jų išsiuntimo dieną arba kitą darbo dieną, jeigu išsiuntimo diena buvo ne darbo diena. Pranešimai, siųsti registruotu laišku, laikomi įteiktais ne vėliau kaip per 3 (tris) darbo dienas nuo jų išsiuntimo dienos.

17.2. Jei pasikeičia Šalies adresas ir (ar) kiti Sutartyje nurodyti duomenys, tokia Šalis turi informuoti kitą Šalį pranešdama ne vėliau, kaip per 3 (tris) darbo dienas nuo jų pasikeitimo momento. Jei Šaliai nepavyksta laikytis šių reikalavimų, ji neturi teisės į pretenziją ar atsiliepimą, jei kitos Šalies veiksmai, atlikti remiantis paskutiniais žinomais jai duomenimis, prieštarauja Sutarties sąlygoms arba ji negavo jokio pranešimo, išsiųsto pagal tuos duomenis.

**18. ASMENS DUOMENŲ TVARKYMAS**

18.1. Vykdydamos Sutartį Šalys įsipareigoja asmens duomenų tvarkymą vykdyti teisėtai – laikydamosi 2016 m. balandžio 27 d. priimto Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitų teisės aktų, reglamentuojančių asmens duomenų tvarkymą. Šalių atstovų, darbuotojų ar kitų fizinių asmenų, pasitelktų Sutarčiai vykdyti duomenų tvarkymo teisėtumas grindžiamas būtinybe įvykdyti Sutartį. Šalys įsipareigoja tinkamai informuoti visus fizinius asmenis (darbuotojus, savo Subtiekėjų darbuotojus ir kitus atstovus), kurie bus pasitelkti Sutarčiai vykdyti, apie tai, kad jų asmens duomenys bus šalių tvarkomi Sutarties vykdymo tikslais.

18.2. Kiekviena Šalis kitos Šalies pateiktus jos darbuotojų, įgaliotų asmenų, Subtiekėjų darbuotojų ar kitų atstovų, taip pat kitų asmenų duomenis tvarkys šios Sutarties vykdymo, teisėto intereso siekiant pareikšti ar apsiginti nuo ieškinių ar kitų reikalavimų, o taip pat siekiant įvykdyti Šaliai taikomuose teisės aktuose numatytas pareigas, tikslais bei juos atitinkančiais teisiniais pagrindais.

18.3. Kiekviena Šalis kitos Šalies pateiktus 18.2 p. nurodytus asmens duomenis saugos visą Sutarties galiojimo laikotarpį, o taip pat po jos pasibaigimo – tiek, kiek būtina pareikšti ar apsiginti nuo ieškinių ar kitų reikalavimų, įvykdyti Šaliai taikomuose teisės aktuose numatytas pareigas.

18.4. Kiekviena Šalis kitos Šalies pateiktus 18.2 p. nurodytus asmens duomenis gali teikti šiems duomenų gavėjams: techninės ir programinės įrangos, naudojamos asmens duomenų tvarkymui, ir su tuo susijusių paslaugų teikėjams, Šalies naudojamų informacinių ir ryšių technologijų priežiūrą ir aptarnavimą vykdantiems paslaugų teikėjams, Viešųjų pirkimų tarnybai, kitiems duomenų gavėjams, kuriems asmens duomenys turi būti teikiami vadovaujantis Šaliai taikomais teisės aktų reikalavimais. Paslaugų teikėjas šios Sutarties 18.2 p. nurodytus Užsakovo pateiktus asmens duomenis gali teikti asmenims, kuriuos jis turi teisę pasitelkti šios Sutarties vykdymui.

18.5. Kiekviena Šalis įsipareigoja visus fizinius asmenis, kurių asmens duomenis perduoda kitai Šaliai, tinkamai informuoti apie jų asmens duomenų perdavimą.

18.6. Šalys pažymi, kad fiziniai asmenys, kurie yra pasitelkti Sutarčiai su šalimis vykdyti ir išvardinti Sutartyje, yra supažindinti su Sutartyje pateiktais jų asmeniniais duomenimis, ir Šalies nustatyta tvarka tam davė savo sutikimą.

18.7. Asmens duomenų tvarkymas gali būti aptariamas papildomu Šalių susitarimu, pridedamu prie Sutarties (kai jis yra sudaromas).

**19. GINČŲ SPRENDIMO TVARKA**

19.1. Dėl Sutarties kylantys ginčai sprendžiami derybų būdu, o per 30 (trisdešimt) dienų nuo derybų pradžios nepavykus išspręsti ginčo derybų būdu, ginčas bus sprendžiamas Lietuvos Respublikos civilinio proceso kodekso nustatyta tvarka Lietuvos Respublikos teismuose.

**20. ANTIKORUPCINIAI ĮSIPAREIGOJIMAI**

20.1. Tiekėjas įsipareigoja vykdant šią Sutartį užtikrinti, kad Tiekėjo darbuotojai ir kiti jo vardu veikiantys asmenys nesiims neteisėtų veiksmų, siekdami daryti įtaką Užsakovo sprendimams, gauti konfidencialios informacijos.

20.2. Sutarties Šalys įsipareigoja apie korupcinio pobūdžio veikas, susijusias su šios Sutarties vykdymu, pranešti teisės aktų nustatyta tvarka.

**21. BAIGIAMOSIOS NUOSTATOS**

21.1. Sutarčiai ir visoms iš šios Sutarties atsirandančioms teisėms ir pareigoms taikomi Lietuvos Respublikos įstatymai bei kiti norminiai teisės aktai. Sutartis sudaryta ir turi būti aiškinama pagal Lietuvos Respublikos teisę.

21.2. Visus kitus klausimus, kurie neaptarti Sutartyje, reguliuoja Lietuvos Respublikos teisės aktai.

21.3. Tiekėjas neturi teisės perleisti visų arba dalies teisių ir pareigų pagal Sutartį jokiai trečiajai Šaliai be išankstinio raštiško kitos Šalies sutikimo.

21.4. Šalys supranta ir patvirtina, kad Sutarties ir Sutarties priedų sąlygos nelaikomos konfidencialia informacija. Šalys laiko paslaptyje savo kontrahento darbo veiklos principus ir metodus, kuriuos sužinojo vykdant Sutartį, išskyrus atvejus, kai ši informacija yra vieša arba turi būti atskleista įstatymų numatytais atvejais.

21.5. Šią Sutartį pasirašantis Tiekėjo atstovas patvirtina, kad veikia neviršydamas jam suteiktų įgalinimų, kurie jam suteikti nepažeidžiant Lietuvos Respublikos įstatymų, Tiekėjo įstatų ir (ar) kitų steigimo dokumentų, Tiekėjo valdymo organų sprendimų bei jais patvirtintų reglamentų ir kitų teisės aktų reikalavimų.

21.6. Šią Sutartį pasirašantys Šalių atstovai patvirtina, kad Sutartis sudaryta be ekonominio spaudimo, laisva Sutarties šalių valia, ją pasirašantys Sutarties šalių atstovai Sutartį perskaitė, suprato jos turinį, pasekmes ir jos sudarymas visiškai atitinka šalių valią, ketinimus ir interesus.

21.7. Sutartis sudaryta lietuvių kalba, dviem egzemplioriais, turinčiais vienodą teisinę galią, po vieną kiekvienai Šaliai arba pasirašyta naudojantis saugiu elektroniniu parašu.

**21. ŠALIŲ JURIDINIAI ADRESAI, REKVIZITAI IR PARAŠAI**

|  |  |  |
| --- | --- | --- |
| **UŽSAKOVAS:** |  | **TIEKĖJAS:** |
| Žemės ūkio agentūra prie Žemės ūkio ministerijos  Jonas Balkevičius  Direktorius  \_\_\_\_\_\_\_\_\_\_\_\_\_\_  (parašas)  \_\_\_\_\_\_\_\_\_\_\_\_\_\_  (data) |  | \_\_\_\_\_\_\_\_\_\_\_\_\_\_  (parašas)  \_\_\_\_\_\_\_\_\_\_\_\_\_\_  (data) |